Malikayin ke pati Lalu Prasad Yadav drives his 'first' jeep in Patna Bhojpuri - Bhojpuri में पढ़ें मलिकाइन के पाती- बुढ़ौती में जीप चलवले लालू आ हो गइल कर्पूरी ठाकुर के चरचा – News18 हिंदी\nBhojpuri में पढ़ें मलिकाइन के पाती- बुढ़ौती में जीप चलवले लालू आ हो गइल कर्पूरी ठाकुर के चरचा\nलालू जादो बेमार बाड़े. बूढ़ हो गइल बाड़े. बाकिर चारा घोटाला में पेसी खातिर अइले पटना त आपन पुरनका जीप निकाल के हांके लगले. लालू जीप त हंकबे कइले, ऊ एही बहाने कर्पूरी ठाकुर पर चर्चा के लर जोर दिहले. लालू कहले कि एही जीप से हम कर्पूरी ठाकुर के घुमावत रहनी. ओकरा बाद त एकरा पर घमसान शुरू हो गइल बा.\nLast Updated : November 29, 2021, 15:57 IST\nपांव लागीं मलिकार ! रउरा त मालूमे होई मलिकार कि लालू जादो महीना भर में दुसरका बेर पटना आइल रहले हां. उनकर नौटंकी त रउरा जनबे करीले. पहिलका बेर अइले त ललटेन छाप के संघतिया दल हाथ छाप के एगो नेता भगत चरन दास के भकचोन्हर दास आ नीतीश के सरकार के विसर्जन के बात कह के खूबे चरचा में रहले. अबकी चारा घोटाला में कोट में हाजिर होखे अइले त सन सतहत्तर में कीनल आपन जीप हांके लगले. ऊ इहो कह दिहले कि एही जीप से ऊ करपूरी ठाकुर के घुमावल करस. एकरा बाद त उनकर जवन छीछालेदर भइल हा मलिकार कि पूछीं मत. विरोधी लोग उनका पर मधुमाछी नियर टूट परल हा. लोग ओह जमाना के कागज खोज-हींड़ के निकालल हा, जब कबो करपूरी जी उनका से जीप मंगले रहले आ ऊ ई कह के देबे से इनकार क दिहले रहले कि जे मुखमंतरी रह चुकल बा, ऊ एगो कार काहे नइखे कीन लेत. हमरा गाड़ी में तेल नइखे, कह के ऊ उनका के जीप देबे से मना क दिहले.\nरउरा त जनबे करीले मलिकार कि पांड़े बाबा के दुअरा रोजे खाली गांवे के लोग ना जुटेला, टोला टपरी के लोग के भी जुटान होला. एही में काल्ह गवंदरी के गेना मिसिर आइल रहुवीं. उहां के जल्दी बोलीं ना, बाकिर जब बोली ले त उहां के मुंह से बड़ा तिरपिछाह बोली निकलेला. पांड़े बाबा जब ई खबर सुनावत रहुवीं त गेना मिसिर से ना खेपउवे. ऊ कहुवन- ऊंट के रूप आ गदहा अइसन बोल एही के कहल जाला.\nलालू के त शुरुए से आदत आपन घर भरे के रहल बा. उनकरा का बुझाई कि केतना तेयाग से करपूरी जी पोलटिक्स में जिनिगी बितवले. जे दू-दू बेर मुखमंतरी रहल, विपक्ष के नेता रहल, ऊ अपना खातिर एगो कार ले ना कीन पावल. आपन घर ले ना बना पावल. अपना कुल खानदान से केहू के जीयत भर में पोलटिक्स त छोड़ दीं, सरकारी नोकरी ले ना लगावल, ओकरा बारे में लालू का बतिअइहें. शुरुए से ऊ आपन सोचले. कइसे लंगी मार के ऊ मुखमंतरी बनले, लोग उहो जानता. ओकरा बाद उनकर कइल-धइल के नइखे देखले. पूरा खानदान उनकर पोलटिक्स में ललटेन छाप के मालिक बनल बा. धन-संपत के त पूछहीं के नइखे, ऊ त अइसन झलकत बा, जइसे गोड़ भा हाथ के झलका में भरल पानी लउकेला. ओही के फल अबे भोगत बाड़े. ऊ नवटंकी करत रहस. उहें का बतावत रहुवीं कि 40 महीना बाद लालू पटना अइले त लवटते किरनी (किडनी) खराब होखे के हल्ला मच गइल. अबकी जीप हंकले हां त सुनाता कि भाग के दिल्ली के अस्पताल में फेर भरती होखे के परल हा.\nगेना मिसिर के बतकही सुनला के बाद पांड़े बाबा के माथा के पुरनका पोथी खुल गउवे. उहां के करपूरी ठाकुर के बारे में एगो बात अइसन बतउवीं कि मन पसीज गउवे, ई सोच के अइसनो लोग नू पोलटिक्स में रहल बा. पांड़े बाबा बतावत रहुवीं कि करपूरी जी दू बेर बिहार के सीएम रहले, बाकिर कार ना कीन पवले. जिनिगी के अखिरिया समय में एगो पुरान कार जरूर किनाइल, बाकिर लोग बतावेला कि उहो चंदा से किनाइल रहे, कवनो घूस के पइसा से ना. जेतना साफ उनकर सुभाव रहे, ओतने सादा उनकर जिनिगी. गेना मिसिर के बात के उहां के आगे अउरी साफ कउवीं.\nकहवीं कि अस्सी के दसक ले करपूरी ठाकुर के जरी आपन कार ना रहे. एक बेर असेंबली के स्पीकर के जरिये ऊ लालू से जब कुछ देर खातिर जीप मंगले त कागज पर लिख के लालू उनका के जवाब भेजववले कि ‘कर्पूरी ठाकुर दू बार मुखमंत्री रहल बाड़े, कार काहें नइखन कीन लेत.’ इहे बतिया ए घरी उपटल बा, जब लालू ई कहले कि ऊ अपना जीप पर करपूरी जी के घुमावत रहले. अपना अखिरिया जिनिगी में करपूरी जी सकेंड हेंड कार कीन पवले. ई कवनो करपूरी के देखावा ना रहे. सांच बात ई रहे कि ऊ अपना जायज आमदनी से कार कीने के हैसियत में ना रहले. इहो बतावल जाला कि ऊ सेकेंड हेंड कार करपूरी जी चंदा के पइसा से कीनले, कवनो घूस के पइसा से ना. पांड़े बाबा बतावत रहुवीं कि 1972 में एमएलए के तनखाह तीन सौ रुपया रहे. एतना में घर चलावल उनका खातिर मुसकिल रहे.\nलोहिया जी के विचारधारा वाला रहले कर्पूरी जी. लोहिया जी के कहनाम रहे कि उनका पाटी के एमएलए लोग आपन जीवन साधारण राखो. 12 जून 1954 के एगो पाती लोहिया जी लिखले रहले समाजवादी एमएलए लोग के नांव से. ओही में एह बात कि जिकिर रहे. 1954 में करपूरी ठाकुर ओही पाटी के एमएमलए रहले. 1977 में ऊ बिहार के मुखमंतरी बनले. लोहिया जी एमपी बन गइल रहले, तबो उनका जरी कार ना रहे. का ओह बेरा ऊ लोग कार ना कीन पाइत ? एह से ना कीनल कि ओह लोगन के तब पोलटिक्स के सिद्धांत होखे.\nपांड़े बाबा कर्पूरी जी के बारे में एगो अउरी बात बतउवीं. उहां के कहत रहुवीं कि कर्पूरी जी हरदम फाटल कुर्ता आ फटही धोती पहिरस. सवख से ना, मजबूरी रहे. घर-परिवार के खरच रहे. अपना फुटानी पर ऊ कइसे बेसी खरच क पइते. एक बेर पटना में जयप्रकास नारायण के जनमदिन पर बड़का नेता लोग के जुटान भइल. चंदरसेखर, रामकिसन हेगड़े आ नानाजी देसमुख आइल रहे लोग. एही में केहू कर्पूरी जी के कुरता पर मजाक कइल. फेर चंदरसेखर जी कहले कि चल भाई, करपूरी जी खातिर एगो कुरता फंड बनावल जाव. ऊ खड़ा भइले आ सभका से चंदा मांगे लगले. सौ रुपिया ले जमा हो गइल. करपूरी जी के दिआइल कि ल, अब नया कुरता-धोती कीन ल. करपूरी जी पइसा त ले लिहले, बाकिर कहले कि पइसा ऊ बाढ़ से तबाह लोग खातिर बनल फंड में जमा क दीहें. अइसन-अइसन तेयागी नेता लोग नू रहल बा मलिकार अपना देस में ! अब त एमएलए-एमपी बनते लोग के आमदनी करोड़न में साल दर साल बढ़े लागत बा.\nTags: Bhojpuri Articles, Bhojpuri News, Bihar News


भोजपुरी सिनेमा में खलनायक - ना खेलब ना खेले देब, खेलवे बिगाड़ देब, the villains in Bhojpuri cinema are not as memorable as in hindi cinema – News18 हिंदी\nभोजपुरी सिनेमा के खलनायक हिंदी सिनेमा जइसन लोकप्रिय नइखे.\nभोजपुरी सिनेमा में हीरो के रोल त एह स्तर के गढ़ल गइल जे दशकन बीतलो पर याद रहे बाकिर खलनायकन के चरित्र में ओह स्तर के प्रयोग ना भइल जइसन कि हिंदी सिनेमा में देखे के मिलल. 25 नवंबर ब्रजेश त्रिपाठी के जन्मदिन ह एही मौका पर भोजपुरी सिनेमा में खलनायक के रोल पर विशेष\nLast Updated : November 25, 2020, 16:07 IST\nपैरों में घुंघरू पहन महिलाओं के गेटअप में नजर आए Nirahua तो लोगों ने लिए मजे\nExclusive: भोजपुरी हीरोइनों की फीस को लेकर Gunjan Pant ने दिया बड़ा बयान\nना खेलब ना खेले देब, खेलवे बिगाड़ देब .सिनेमा में खलनायक के इहे काम होला नू. दरअसल खलनायक से हीं नायक के अस्तित्व बा. जब ले अन्हार ना होई, अंजोर के कीमत ना बुझाई. रावण के बिना राम के श्रीराम बनल मुश्किल रहे. नाट्यशास्त्र के रचयिता भरतमुनि भी लिखले बानीं कि व्यवस्थित वेशधारी प्रतिनायक भा खलनायक नाटक के मध्य पात्र ह जे नायक के स्थापित करे आ प्रसंग के आगे बढ़ावे में विदूषक भा कॉमेडियन के जइसन सहायता करे ला. दुनिया के कवनो भाषा भा बोली के नाटक होखे, उहे नाटक सबसे बेसी सफल चाहे यादगार भइल बा, जेकरा में खलनायक के भूमिका भी ओतने दमदार रहल बा जेतना नायक के. अगर हिंदी सिनेमा के बात कइल जाय त कई गो फिलिम में अइसन डायलाग चाहे खलनायकन के करेजा कंपकपा देवे वाला एक्टिंग बा जेकरा कारण कई दशक बीतला के बादो ऊ सब फिलिमन के याद कइल जाला.\n90 के दशक के फिलिम प्रेमी से पूछ लिंही कि तहलका फिलिम याद बा त ऊ शायद सोच-विचार में पड़ जाई कि कवन तहलका बाकिर अगर ओही घरी एगो डायलाग सुना दिहीं ‘डॉन्ग कभी रॉन्ग नहीं होता’ त तुरंते सब याद आ जाई. धर्मेंद्र, शम्मी कपूर, नसीरुद्दीन शाह, आदित्य पांचोली जइसन बड़-बड़ हीरो लोग से सजल ई फिल्म अपना खलनायक अमरीश पुरी के डेरावे वाला भेष-भूसा आ डायलाग खातिर आजो याद राखल जाला. मिस्टर इंडिया के मोगैंबो खुश हुआ केकरा ना याद होखी. तेजाब फिल्म के हीरो से जादे जलवा ओकर खलनायक मोगैंबों के रहे. सिनेमा देख के निकले वाला लोग मोगैंबों के चर्चा करत निकलल रहे. गब्बर सिंह शोले फिल्म के करीब तीन दशक बादो ओसहीं याद बाड़न जइसे उनकर डायलाग कितने आदमी थे.\nभोजपुरी सिनेमा के भी उमिर कम नइखे\nहिंदी सिनेमा सौ साल से ऊपर के हो गइल बा त भोजपुरियो सिनेमा लगभग 60 साल के हो गइल बा. भोजपुरी सिनेमा में हीरो के रोल त एह स्तर के गढ़ल गइल जे दशकन बीतलो पर याद रहे बाकिर खलनायकन के चरित्र में ओह स्तर के प्रयोग ना भइल जइसन कि हिंदी सिनेमा में देखे के मिलल.\nएकर कारण शायद कुछ सामाजिको हो सकेला. सिनेमा अपना समाजे के नू प्रतिनिधित्व करेला. ओकरे नू प्रतिबिम्ब ह. शुरूआती भोजपुरी सिनेमा के कहानी गंवई वातावरण में बेसी गढ़ल गइल बा जहां लोग के बीच परमानेंट खलनायक जइसन बात चाहे भावना जादे ना रहेला. गांव-घर या गोतिया-नाता से बेसी मुंह-फुलाई चाहे जरनियाही जइसन बात रहेला. ई आपसी मनमुटाव तक त रहेला बाकिर बहुत सा अइसन परब-त्योहार चाहे शादी-बियाह के मोका बा जवना में ई गोतिया देयाद के भी साथे लेवे के पड़ेला. कुल देवता के पूजा चाहे परिवार के कवनो आदमी के किरिया करम होखे, लाख जरनियाही के बादो सब गोतिया लोग के साथे आवे के होखेला त गंवई माहौल या आपसी फूट के बहुत बड़ा स्तर पर देखावे के कम गुंजाइश के कारणे शायद भोजपुरी में मौगैंबो, गब्बर सिंह डॉन्ग के स्तर के ना गढ़ाइल होखी. भोजपुरी सिनेमा में शुरु में विलेन अमूमन ठाकुर, दबंग अउर डाकू होत रहल. देखल जाय त हिंदी फिलिमन के शुरुआती दौर के खलपात्र भी एही तरह के होत रहले. धीरे-धीरे ओकरा में नया-नया रंग आइल आ ऊ मोगैंबों, डॉन्ग, लॉयन चाहे डॉर डैंग के ओरे कूच कइल. त भोजपुरी सिनेमा धीरे-धीरे हिंदी के बेसी लगे आवत गइल त खल चरित्र पर भी काम होखे शुरू भइल. खल चरित्रन के भेस-भूषा से लेके, उनकर रुआब, संवाद सब पर काम होखे शुरू भइल. भोजपुरी भाषा में जतना मिठास बा ओतने कड़क एकर मिजाजो ह त जब खल चरित्रन पर प्रयोग भइल त उहो जबरदस्त हिट रहल. भोजपुरिया विलेन में भी विविधता आवे लागल.\nकुछ डायलॉग चलले सब\n‘जिंदगी झंड बा, फिर भी घमंड बा' भोजपुरी के ई हिट डायलाग त हिंदी सिनेमा से लेके टीवी चैनलन पर आ कॉमेडी शो में भी केतना बेर इस्तेमाल भइल होखी कवनो ठेकाना नइखे. ई भोजपुरी के गर्व, ओकरा अक्खड़पन आ ओकर फकीरी मिजाज तीनों के बड़ सुघर संजोग ह. ओसहीं ‘ना खेलब ना खेले देब, खेलवे बिगाड़ देब’ होखे चाहे ‘फटी त फटी लेकिन पावर ना घटी’ जइसन डायलॉग के साथे देखन में छोटन लगे, घाव करे गंभीर वाला बात बा. ‘अपना जबान के लंबाई से हमरा करेजा के चौड़ाई के नाप मत लीहे, ना त खानदान के लास उठावत-उठावत जिनगी बीत जाई’ खतरनाक गेट अप, लाल-आंख चढ़ाके जब भोजपुरिया फिलिमन के खलनायक भी दमदार डायलॉग बोलेले त फिलिम के स्तर ऊपर उठ जाला. ई बात कहे में कवनो संकोच ना होखे के चाहीं कि भोजपुरी सिनेमा में विलेन पर ओतना काम नइखे भइल जतना होखे के चाहत रहे बाकिर जतना भइल बा, उहो कम दमदार नइखे.\nबात अगर पुरनका दौर के विलेन के कइल जाव त पहिले के भोजपुरी फिल्म 1962 के ‘गंगा मैया तोहे पियरी चढ़ईबो’ के विलेन रहलन रामायण तिवारी जे बाद में कई गो बड़ भोजपुरी फिलिम प्रोड्यूस भी कइलें. दूसर फिलिम ‘लागी नाही छूटे राम’ में भी रामायण तिवारी ही खलनायक रहलें. उनके बाद कुंदन अइलें जे बिदेसिया, बलम परदेसिया जइसन फिलिम कइलें. हरी शुक्ला आपन पहिल फिलिम‘ गंगा मैया तोहे पियरी चढ़ईबो ’में कॉमेडी रोल कइलें रहलें. बाद में उ कॉमेडियन के साथे साथ विलेन भी बने लगलें. उनकरे जइसन कन्हैया लाल भी शुरुआती फिल्मन में कबो कॉमेडियन त कबो मुनीम या कवनों खलपात्र करत रहलें. राम सिंह खलनायकी में आपन एगो अलगे पहचान बनवलें, उ सुजीत कुमार के दूगो हिट फिलिम‘ दंगल’ अउर ‘माई के लाल’ में दमदार खलनायक के रोल निभा के दर्शकन पर आपन असर छोड़लें. बाद में उ कइगो सफल फिल्मन में खलनायकी कइलें. ब्रजकिशोर के पुरान भोजपुरी फिल्मन में खलपात्र निभावत देखल जा सकेला. उ कुणाल सिंह के कई गो फिल्मन में नकारात्मक भूमिका निभवले बाड़े. विजय खरे पुरान भोजपुरी फिल्मन के बड़ विलेन में पहला पंक्ति में आवेलें. उ आपन करियर के शुरुआत साल 1983 के हिट फिलिम‘गंगा किनारे मोरा गाँव से’कइलें. पुरान दौर के खलनायकन में गिरीश शर्मा आ उदय श्रीवास्तव के काम भी उल्लेखनीय बा\nमहिला खलनायकन में भी स्थिति जन्य किरदार ही बनत रहल. तब लीला मिश्रा, शुभा खोटे आदि कलाकार भोजपुरी मे बतौर खलनायिका काम करत रहली जे हिंदी फिल्म में भी काफी सक्रिय रहली. तब आज के जइसन भोजपुरी एगो अलग इंडस्ट्री के रूप में व्यवस्थित ना भइल रहे, कलाकार से लेके टेक्नीशियन तक हिंदी, मराठी अउर साउथ के फिल्मन से ही आवत रहले. शुभा खोटे के कुछ बड़ भोजपुरी फिलिम में सुजीत कुमार के ‘दंगल’ अउर भारत कपूर के ‘गंगा के तीरे तीरे’बा. उनकरा पर ‘दंगल’ में फिल्मावल गइल एगो गाना काफी मशहूर बा.\nनायक कुणाल सिंह बतावेलें कि पुरान समय के विलेन आज के जइसन माफिया, आतंकवादी, गुंडा, अंडरवर्ल्ड डॉन कम जबकि लाला, ठाकुर, सामाजिक समस्या के वजह से बनस. विलेन, बेटी के गैर-जातीय विवाह के विरोध करे वाला अड़ियल पिता जादा होत रहले. हालाँकि उहो एकरा पीछे समाजके तत्कालीन बनावट के प्रेरणा स्रोतबतावेलन. जबकि अब भोजपुरी फिलिम गांव से निकलके शहर में आके समाज के दायरा बढ़वले बा. डिजिटल ज़माना में लोग भारत में बइठल पूरा विश्व के ब्यौरा लेत रहता एही से सिनेमा में हीरो आ विलेन के चरित्र निर्माण में अंतर आवता. कुछ बुनियादी समस्या जइसे महिला पर होत ज़ुल्म, भ्रूण हत्या, जातीय असमानता समाज में आज भी बा, जेकरा से फिल्मन के खलपात्र भी ओइसने गढ़ल जात बाड़ें. आज के विलेन माने एंटी हीरोज पहचान के मुहताज नइखन. एह दौर के कुछ स्थापित आ लोकप्रिय विलेन में सुशील सिंह, अवधेश मिश्रा आ संजय पाण्डेय के नाम लिहल जा सकेला. अनूप अरोड़ा, मनोज टाइगर आ विपिन सिंह के भी कई गो शेड्स बा. एकरा बाद आयाज़ खान, समर्थ चतुर्वेदी, देव सिंह, उमेश सिंह, विष्णु शंकर बेलू , बालेश्वर सिंह, राज प्रेमी, प्रेम दुबे, करण पाण्डेय, अमित शुक्ला आ महिला विलेन में नीलिमा सिंह चर्चित नाम बा.\nआज विलेन पर एतना बात हम एह से कह गइनी ह कि आज भोजपुरी सिनेमा के एगो दमदार विलेन के जन्मदिन ह. एगो अइसन विलेन, अइसन कलाकार जे भोजपुरी सिनेमा के पुरनका आ नवका दुनो दौर में सक्रीय रहल बाड़न. उनकर नाम ह ब्रजेश त्रिपाठी. साल 1983 में आपन करियर के शुरुआत करे वाला ब्रजेश त्रिपाठी भोजपुरी के साथे हिंदी में भी बहुते काम कइलें बाड़े। आपन लम्बा कद काठी अउर चौड़ा डील-डौल के वजह से उनका के हमेशा दमदार किरदार ही ऑफर होत रहल बा. उ मशहूर भोजपुरी हीरो राकेश पाण्डेय के फिलिम‘ बंसुरिया बाजे गंगा तीर’ फिलिम से आपन सफ़र के शुरुआत कइलें रहले. ओकरा बाद उ फिलिम ‘गंगा की बेटी’ में महाभारत सिरियल के द्रोणाचार्य सुरेंदर पाल के विरुद्ध खलपात्र निभवले. ‘पिया टूटे ना पिरितिया के डोर’, ‘बटोहिया’, ‘हो जाये द नैना चार’, ‘पतोह-बिटिया’ उनकर 80 आ 90 के दशक के उल्लेखनीय फिलिम हवे. आधुनिक दौर में पंडित जी बताई ना बियाह कब होई’, ‘राम-बलराम’, ‘देवा’, ‘उठाई ले घुंघटा चाँद देख ले’ उनके कुछ बेहतरीन किरदार वाला फिलिम ह. बकौल ब्रजेश त्रिपाठी अब भोजपुरी सिनेमा के कैनवास बड़ हो गइल बा अउर उ बड़ बजट में भी बने लागल बा. एगो ज़माना रहल जब साल में 1-2 फिलिम बनत रहल, अब समूचे भारत भर में भोजपुरी के हर रोज़ कम से कम 15 गो फिलिम के शूटिंग होता. कोरोना के असर भोजपुरियो इंडस्ट्री पर पडल बाकिर फेर सुगबुगाहट भइल बा.\n(लेखक मनोज भावुक भोजपुरी सिनेमा के इतिहासकार हईं )\nVaranasi News: तीसरी लहर में भी व्यापारियों को बड़ी चोट, करोड़ो के ऑर्डर होने लगे कैंसिल\nUP Election 2022: वाराणसी के रोहनिया विधानसभा सीट पर जानिए क्या है सियासी मिजाज\nVaranasi News: दीपों से जगमगा उठा BHU का विश्वनाथ मंदिर,जानिए क्या है वजह\nVaranasi News: विश्वप्रसिद्ध गंगा आरती पर कोरोना का ग्रहण,छीन गई भव्यता अब एक अर्चक कर रहा आरती\nTags: Article in Bhojpuri, Bhojpuri Cinema


३६ घंटा लगातार शूटिंग करावेली पाखी हेगडे – Anjoria\nभोजपुरी परदा के सबले लोकप्रिय अभिनेत्री पाखी हेगडे निर्माता आ निर्देशको लोग के पसन्दीदा हई. एह चलते उनुका लगे काम के बोझ अतना बा कि कबो कबो उनका छत्तीस छत्तीस घंटा ले शूटिंग करावे के पड़ जाला. दिन में “संतान” के शूटिंग करत बाड़ी त रात में “रामपुर के लक्ष्मण” खातिर एगो खास गाना के शूटिंग. दिन में असलम शेख निर्देशित फिल्म “भईया हमार दयावान” के शूटिंग त रात में अभय सिन्हा के फिल्म “बिदेसिया” के शूटिंग. कहेली कि निर्माता के ध्यान राखहीं के पड़ेला काहे कि ओह लोग के पूंजी लागल रहेला सिनेमा में आ काम रुकला पर भा देरी होखला से ओह लोग के बहुते नुकसान हो जाला. अपना एह गुनी सुभाव का चलते पाखी हेगडे के सफलतो डबल रेट से मिलेला. जइसे कि हाल ही में रिलीज फिल्म “आखिरी रास्ता” बिहार में कमाल कइले बा त मुंबई में उनकर फिल्म “लोफर” के धूम मचल बा. आजुकाल्हु पाखी हेगडे के नाहियो त दर्जन भर से बेसी फिल्म फ्लोर पर बाड़ी सँ.


बतकुच्चन – पृष्ठ 14 – Anjoria\nरहिमन पानी राखिए बिन पानी सब सून. पानी गए ना उबरे मोती मानुष चून. पानी के महत्ता हमनी सभ के मालूम बा. जाने वाला लोग बतावेला कि तिसरका विश्वयुद्ध पानिए…\nपरुआ बैल के हेहव के आसा एह पर तनी रुक के चरचा होखी कि परुआ कि पड़ुआ. अबहीं मान के चलल जाव कि परुआ बैल ओह बैल के कहल जाला…\nकाल्हु करे सो आजु कर, आजु करे सो अब / पल में परलय होएगा बहुरि करोगे कब. पता ना कवना कवि के लिखल ह ई बाकिर जमाना से सुनत आइल…\nओह दिन सावन के पहिला सोमारी रहल. किरन फूटे से पहिलहीं श्रद्धालुअन के झुंड के झुंड शिवजी के अर्घ्य दे के लवटत रहल. सबे खुश रहे कि भीड़ उमड़े से…\nमिले मियाँ के माँड़ ना, बिरयानी के फरमाइश! आजु रेल बजट सुनत घरी कुछ कुछ अइसने लागल. अब सही भा गलत एकर फैसला त रउरे सभे कर पाएब बाकिर हमरा…\nबापे पूत परापत घोड़ा, बहुत नहीं त थोड़ा-थोड़ा. इहाँ ले कि जेकरा बारे मे कहल गइल कि ‘डूबल बंश कबीर के जमले पूत कमाल’ उ कमालो एह कहाउत प ठीक…


संजय पांडे फिर नये लुक में – Anjoria\nभोजपुरी खलनायक संजय पांडे अब एक बेर फेर अपना लुक लेके नया प्रयोग करे वाला बाड़न आ ई लुक देखे क मिली बिट्टू सरदार के फिल्म ‘रिक्शा वाला आई लव यू’ में. एह फिल्म में संजय पांडे के खलानयकी के फ्रेम परम्परा से अलग किसिम के बा. संजय पांडे के क्रूरता अइसन बा कि पूछीं जन. जहाँ ले संजय पांडे के लुक के सवाल बा त चांदीवली स्टूडियो में चलत शूटिंग में कईएक स्टाफो संजय पांडे के ना पहचान पवलें. संजय पांडे के अबहीं करीब 15 गो फिल्म फ्लोर पर बाड़ी सँ.\nमोनिका सिंह बत्रा क दिल कुर्बान हो गइल\nअक्षरा सिंह अब खेसारिओलाल का संगे


बलिया न्यूज (शनिचर, 12 सितंबर 2015) – टटका खबर\nबलिया न्यूज (शनिचर, 12 सितंबर 2015)\nसमाजवादी नेता लोग के लड़ाई में बलिया के आम आदमी के फजीहत होखत बा. शुक का दिने बलिया जिला के कई कस्बा में व्यापारी बलिया के लक्ष्मण गुप्ता के गिरफ्तारी का खिलाफ बाजार बंद रखलें. दोसरा तरफ नारद राय का मौजूदगी में व्यापारियन के सभा क के मालगोदाम रोड पर एगो दुकान लूटे वाला आ दुकानदार के घवाहिल करे वालन के गिरफ्तारी के माँग कइल गइल ओह दिन दुकानदारन का तरफ से फायरिंग क के कई लोग के घवाहिल कर दीहल गइल रहुवे आ घवाहिले लोग पर दुकान लूटे के केस दर्ज करा दीहल गइल बा. गनीमत अतने बा कि घवाहिलो लोग का शिकायत पर गोली चलावे वालन का खिलाफ मुकदमा लिख लिहले बिया पुलिस. भाजपा शुक का दिने सभा क के प्रशासन के चेतवलसि कि अगर नारद राय का इशारा पर भाजपा समर्थकन के परेशान करे के काम होखी त भाजपा के आर पार के लड़ाई लड़े खातिर मजबूर हो जाए के पड़ी. एक हप्ता से चलत बवाल का बाद बियफे रात आईजी अमरेन्द्र प्रताप सिंह सेंगर बलिया चहुँपले आ पुलिस प्रशासन हर हाल में कानून व्यवस्था बनवले राखे.\nबिजली के किल्लत बलिया के लोग के आपसे में मारपीट करे का हद ले चहुँपा दिहले बावे. काल्हु शुक का दिने छाता आ फुलवरिया गाँव के लोग आपसे में भीड़ गउवे अपना अपना गाँव के बिजली बनावे ले के. छाता के एगो नवही अपना गाँव के बिजली ठीक करावे खातिर फुलवरिया के रहे वाला लाइनमैन के फोन कइलसि त ऊ मना कर दिहलसि. जवना का बाद बात बढ़ गइल आ छाता के लोग फुलवरिया आ के ओह लाइनमैन के पिटाई करे लगलन. एकरा बाद फुलवरियो के लोग भीड़ गइल. एह बीच फायरिंगो होखे के खबर बा. जिला भर में बिजली के किल्लत आ अन्धाधुंध कटौतौ से लोग बिलबिला गइल बा.\nचार दिन पहिले बैरिया इलाका के एगो व्यापारी के किडनैप भइला का बादो अबले कवनो सुराग नइखे मिलल पुलिस के. ओह व्यापारी के नंबर सर्विलांस पर राखल गइल बा बाकिर मोबाईल बंद मिलला से कुछ थाह नइखे लागत.\nआजमगढ़ के अतरौलिया इलाका के बैसपुर गाँव से चार दिन पहिले किडनैप भइल एगो लड़िका का जगहा पुलिस दोसरे लड़िका के बरामदी देखा दिहलसि आ असल किडनैप लड़िका के मामिला के झूठ बना दिहलसि. एह बात से नाराज गाँव वाले बवाल क दिहले आ ओह व्यापारी के राइस मिल फूंक दिहले जवना पर किडनैप करे के आरोप लगावल जात बा.\n15 तारीख से चंदौली में सेना बहाली के रैली करे के इजाजत प्रशासन से मिल गइल बा. रैली शहीद कैप्टन विजय प्रताप सिंह कालेज का परिसर में करावल जाई आ एह रैली में चंदौली के अलावे वाराणसी, सोनभद्र, मिर्जापुर, जौनपुर आ भदोही जिला के नवही शामिल हो सकीहें.\nकाशी विद्यापीठ से एमएड करे वालन के अब पचासी हजार रुपिया फीस देबे के पड़ी. पहिले विद्यापीठ में ई कोर्स ना चलत रहुवे बाकिर अब स्व वित्त पोषित कोर्स का रूप में एकरा के चलावे के फैसला लीहल गइल बा.\nयूपी के दबंग घोटालेबाज यादव सिंह के नाता राजनीति के दरबार से ले के कार्पोरेट कंपनियन के बोर्ड तक से रहुवे. सीबीआई जाँच में खुलासा होखे लागल बा कि कंपनी बना बना के यादव सिंह अपना राजनीतिक आका लोग के बेतहाशा फायदा चहुँपवले जवना चलते मायावती सरकार से ले के अखिलेश सरकार ले उनकर हनक बनल रहल आ करोड़ोें के खेल ऊ आराम से खेलत रहल. अब यादव सिंह से लेन देन करे वाली कंपनियन के खाता चेक कइल जा रहल बा जेहसे कि यादव सिंह के करिया कमाई के सोता पता लाग सको.\nTags: News in Bhojpuri from Ballia and Uttar Pradesh, बलिया न्यूज, सेना बहाली\n«« छपरा न्यूज (शनिचर, 12 सितंबर 2015)\nदेश दुनिया के खबर (शनिचर, 12 सितंबर 2015) »»\nबलिया न्यूज (अतवार, 13 सितंबर 2015)


फेर से खुली राज पिछले जन्म का – Anjoria\nफेर से खुली राज पिछले जन्म का\nभोजपुरी सिनेमा के सदाबहार सुपर स्टार रविकिशन एक बार फेरु इमेजिन टीवी के चर्चित शो “राज पिछले जन्म का” होस्ट कर रहल बाड़े. एह शो के दूसरका सीजन के वापसी शनिवार २३ अक्तूबर से इमेजिन टीवी पर हो रहल बा. जहाँ हर शनिचर रात नौ बजे से देखावल जाई. पहिलका एपिसोड में अभिनेता चंकी पाण्डेय के पिछला जनम के राज खुली.\nपिछलके सीजन का तरह एहू सीजन में कई गो रहस्य रोमांच दर्शकन के देखे के मिली. पास्ट लाईफ थेरेपिस्ट डॉ. तृप्ती जैन शो में भाग लेबे वालन के उनका पिछला जनम का जिनिगी में ले जइहें. अन्तर अतने बा कि अबकि आम आदमी ना बलुक खास खास सेलेब्रिटीयन के शामिल कइल गइल बा.\nई एगो अइसन रियलिटी शो ह जवना में शामिल होखे वाला लोग के पिछला जिनिगी के राज खोलल जाला. शो में प्रतिगमन चिकित्सा का सहारे ओह लोग के पिछली जनम के बात जाने के कोशिश कइल जाई. अबकी देश भर से करीब आठ हजार से बेसी लोग शो में शामिल होखे खातिर चैनल से संपर्क कइले रहे.\nPrevious Post: Musical muhurt of Papi Ke Paap Kahe Ganga Dhoye\nNext Post: पापी के पाप काहे गंगा धोए के संगीत मुहूर्त


टटका खबर, मंगल,2जनवरी 2018 – टटका खबर\nJan 3, 2018 आईएमए, आजमगढ, गाजीपुर, गोण्डा, चंदा, चारा घोटाला, बनारस, महाराष्ट्र, मिर्जापुर, राजनीतिक गोल, लालू प्रसाद, सरिता बुधु, सारण\nदेश में चुनाव लड़े वाला गोल के चंदा देबे वाला लोग, फर्भ, संस्था भा कंपनी अब स्टेट बैंक के निर्धारित शाखा से एक हजार से ले के एक करोड़ रुपिया तक के बॉण्ड खरीद के ओह गोल के दे सकीहें. चंदा पावे वाला आ देबे वाला अपना अपना खाता में एकर जिक्र करीहें बाकिर ई जानकारी सार्वजनिक ना कइल जाई. एकरा बावजूद राजनीतिक गोलन का लगे आजादी बा कि ऊ कैश में मिलल बेपनाहो धन के खुचरा में मिलल चंदा बता सकीहें. संसद में एह बारे में जानकारी दिहला का बाद केन्द्र सरकार एह बाबत अधिसूचना जारी क दिहलसि.\nराष्‍ट्रीय चिकित्‍सा आयोग विधेयक-2017 का खिलाफ डॉक्टरन के संगठन आईएमए मंगल का दिने देशभर में आपन बारह घंटा के बंद रखलसि बाकिर एही बीच संसद एह विधेयक के स्थायी समिति का लगे भेज दिहलसि. स्थायी समिति अब एक महीना का भितरे बजट सत्र से पहिले आपन सुझाव संसद में पेश क दी.\nसंसद के दुनु सदन से दिवाला आ ऋण शोधन अक्षमता कोड (संशोधन) विधेयक, 2017 पारित हो गइल बा. लेकसभा से पारित हो के राज्‍यसभा में पेश भइल एह विधेयक के राज्योसभा से पारित करा लीहल गइल. महाराष्ट्र सरकार ने पुणे जिले में भीमा कोरेगांव लड़ाई की दो सौवीं वर्षगांठ समारोह के दौरान हुई हिंसा की न्यायिक जांच के आदेश दिए हैं।\nमहाराष्ट्र में हिन्दुवन का बीचे कलह पसारे का योजना के धार देबे ला देशद्रोहियन का तरफ से ब्रिटिश सेना के पेशवा प जीत के जश्न मनावे का कोशिश का बाद मचल बवाल का बाद महाराष्ट्र के बड़हन इलाका में कर्फ्यू जइसन हालात बन गइल बा. मुख्यमंत्री देवेन्द्र फडणवीस एह घटना के जाँत उच्च न्यायालय के मौजूदा न्यायाधीश से करावे के एलान कइले बाड़ें. देशद्रोहियन के साजिश बा कि दलितन के बाकि हिन्दू समाज से अलगा क के देश के टुकी टुकी काटे के अपन मनसूबा सफल करा लेसु. इहे गोल गुजरात में कांग्रेस का साथे रहुवे आ अब महाराष्ट्र में आग लगावे के कोशिश हो रहल बा.\nबांग्लादेश के एगो अदालत से 2015 में सरकार विरोधी आंदोलन का दौरान एगो बस पर बम से हमला करे का मामिला में ओहिजा के प्रधानमंत्री रह चुकल खालिदा जिया के गिरफ्तारी के आदेश जारी भइल बा. एह हमला में आठ लोग के जान गइल रहे.\nभारत आ दक्षिण अफ्रीका का बीचे होखे वाला तीन क्रिकेट टेस्ट मैचन के श्रृंखला के शुरुआत पांच जनवरी का दिने केपटाउन टेस्ट से होखे जा रहल बा.\nयूपी सरकार अपना महत्वाकांक्षी पूर्वांचल एक्सप्रेस-वे परियोजना के पूरा करावे ला नया सिरा से निर्माणकर्ता चुने के फैसला कइले बिया.\nबिहार के बदनाम चारा घोटाला के दोषी लालू प्रसाद आ उनुका साथे दोषी करार 16 लोग के सजा के एलान काल्हु बुध का दिने होखे वाला बा. एह बीच एही घोटोला के एगो अउर मामिला में पटना के सीबीआई विशेष अदालत लालू प्रसाद यादव का खिलाफ पेशी वारंट जारी कइले बिया.\nसारण जिला के अलग-अलग दू गे थाना इलाका में पुलिस छापामारी क के मोटरसाइकिल चोर गिरोह के नौ गो अपराधियन के गिरफ्तार क लिहलसि. यूपी के आजमोगढ़ में पुलिस अन्तरजिला वाहन चोर गिरोह के सरगना एगो वकील समेत 14 सदस्यन के गिरफ्तार क लिहलसि आ ओहनी का कब्जा से चोरी कइल एगो कार आ 56 गो मोटरसाइकिल बरामद कइलसि. वाराणसी पुलिसो एगो वाहन चोर गिरोह के दू गो सदस्यन के गिरफ्तार क के चोरी कइल दू गो मोटरसाइकिल बरामद क लिहलसि.\nगाजीपुर के जंगीपुर इलाका में भइल सड़क हादसा में अपना मरद संगे मोटरसाइकिस से जात एगो औरत के मौत हो गइल. बाइक चलावत मरद साफे बाच गइल बा. गाजीएपुर का शहर कोतवाली इलाका के अतरौली गाएं का लगे एगो नवही के लाश फेंड़ प लटकल मिलल बा बाकिर ऊ कवनो दोसरा जगहा के ह काहें कि ओकरा के चिन्हल ना सकल बा.\nमिर्जापुर के चुनार इलाका में नया साल के जश्न मना के लवटत नवहियन के नाव पलट गइला से एगो नवही के डूब के मौत हो गइल. बाकी लोग के मल्लाह बचा लिहलें.\nगोण्डा के देहात कोतवाली इलाका में बलात्कार के एगो आरोपी के लाश लटकत मिलला से सनसनी फइल गइल बा. पुलिस अब एह बात के जाँच करत बिया कि ई खुकुशी ह कि हत्या.\nयूपी में हवाई सेवा के अउरी विकसित करे ला सेन्ट्रल एयरपोर्ट अथारिटी राज्य सरकार से बिना दाम लिहले जमीन देबे के कहले बिया.\nसरकारी पोर्टल पर आपन जानकारी ना देबे वाला यूपी के करीब अढ़ाई हजार मदरसन के पहिले जाँच करावल जाई आ ओकरा बाद गड़बड़ी मिलला प दोषी लोगन प कार्रवाई कइत जाई. काहें कि जानकारी उहे मदरसा ना दिहले होई जवना में गड़बड़ी कइल गइल होखी.\nमारीशस के उप प्रधानमंत्री हरीश बुधु के पत्नी सरिता बुधु मंगल का दिने आजमगढ़ के हरिहरपुर आइल रहली जहाँ उनुका स्वागत में सांस्कृतिक कार्यक्रम के आयोजन हरिहरपुर घराना का ओर से कइल गइल.\nकैमूर जिला के रहवइया आ बलिया में जल निगम के निर्माण खंड में तैनात जूनियर इंजीनियर दीपक पाल शायद कवनो घरेलू कारण से जहर खा के जान दे दिहलन. जहर खइला का बाद ऊ अपना सहकर्मी के मोबाइल प एह बाति के जानकारी दिहलन. उनुका के आनन फानन में जिला अस्पताल ले जाइल गइल जहाँ से बनारस रेफर क दीहल गइल. बनारस जाए का राहे में गाजीपुर का लगे उनुकर मौत हो गइल.


सोनरा के ठुकुर ठुकुर, लोहरा के ठाँय से – टटका खबर\nदेश-दुनिया राजनीति रोजी-रोजगार\nJan 7, 2019 आरक्षण, गुर्जर, जाट, नरेन्द्र मोदी, राजपूत भूमिहार ब्राह्मण\nदेश के लोकप्रिय नेता नरेन्द्र मोदी का बारे में कहल जाला कि आजु ले ऊ कवनो दू गो चुनाव एक मुद्दा पर नइखन लड़ले आ हर बेर उनकर मैदान अलग होला आ उनुका खेल के नियम उहे होला जे ऊ चाहेलें. एक बेर फेरु ई कहाउत साँच होखे जा रहल बा.\nनरेन्द्र मोदी के दुसरका खासियत होखेला उनका दाँव के पहिले से केहू अन्दाज ला लगा पावे. ऊ जिबह करे में भरोसा ना करसु आ हमेशा झटका वाला सामान परोसेलें. नोटबन्दी, सर्जिकल स्ट्राइक अइसने झटका रहुवे जवना से आजु ले देश के विरोधी आ पाकिस्तान ना सम्हर पवले.\nअब जब अगिला लोकसभा चुनाव कपारे आ गइल बा तब मोदी देश के विरोधी गोलन के तिसरका झटका दे मरले बाड़न. अब हर जाति मजहब के गरीबन ला दस फीसदी आरक्षण देबे के फैसला मोदी कैबिनेट ले लिहले बिया आ एकरा के लागू करे ला संविघान में संशोधन करे वाला बिल हो सकेला कि काल्हु पेश क दीहल जाव. भई गति साँप-छछुन्दर वाली वाला कहाउत साँच करत विरोधी गोलन के ठकुआ मार दिहले बा. अगर एह बिल के विरोध करीहें त जनरल कैटेगरी नाराज होखी आ समर्थन करीहें त फायदा मोदिए के होखी. से उनका से ना त उगिलत बनत बा, ना घोंटत.\nसालाना 8 लाख से कम आमदनी वाला परिवार से आवे वाला हर आदमी एह आरक्षण के फायदा ले सकेला बशर्ते ऊ कवनो दोसर आरक्षण दर्जा का फायदा नइखे उठावत. कहे के मतलब कि जे लोग पहिलहीं से कवनो आरक्षण कैटेगरी में आवत बा ऊ एकर फायदा ना ले सकी. सवर्ण जमात जवना में यूपी बिहार के राजपूत भूमिहार ब्राह्मण, राजस्थान के गुर्जर, हरियाणा आ पछिमारा यूपी के जाट एह नयका आरक्षण के फायदा पा जइहें.\nकहो दिल से, मोदी फिर से !


Covid 19 third Wave Upadate here Bhojpuri Stars Movies list Which is going to be Release -Bhojpuri: कोरोना के तीसरा लहर से पहिले भोजपुरी फिल्मन में आवे वाला बा लहार – News18 Hindi\nरोज लगभग एक करोड़ लोग के वैक्सीन लाग रहल बा, सरकार आ स्वास्थ्य विभाग जोर शोर से तइयारी कर रहल बा, दुसरा लहर में बंद भइल बिजनेस धीरे धीरे शुरू हो रहल बा, लोग लापरवाही में लागल बा, तीसरा लहर भी आवे के बाट खोज रहल बा. एह सब के बीच लॉकडाउन से पहिले बनल फिल्मन के रिलीज होखे के सिलसिला भी चल रहल बा.\nकोरोना के तीसरा लहर से पहिले भोजपुरी फिल्मन में लहार त आवहीं वाला बा, अइसन बुझा रहल बा. दिनेश लाल यादव के सुपरस्टार निरहुआ बनावे वाला निर्देशक दिनकर कपूर उर्फ केडी फेर से निरहुआ के साथे एगो फिल्म ‘जान लेबू का’ लेके आ रहल बाड़ें. बाजीगर, खिलाड़ी जइसन फिल्मन में सेकंड यूनिट के डायरेक्टर रह चुकल केडी जब 2007 में निरहुआ रिक्शावाला लेके अइलें त दिनेश लाल से लेके मनोज टाइगर, पाखी हेगड़े, सुशील सिंह, गोलू सभ महत्वपूर्ण किरदारन के करियर बना देहलें. ई फिल्म कई गो सिनेमाघर में2साल ले चलते रहि गइल. केडी निरहुआ के साथे ‘श्रीमान ड्राइवर बाबू’ भी कइलें आ उनके सबसे ज्यादा मेहनताना लेबे वाला स्टार बना देहलें. हालांकि ओकरा बाद भोजपुरी से दूरी हो गइल. 2019 में एगो फिलिम के बाद उनके 2021 में आवे वाला ई फिल्म देखल जा का कमाल करी. फिल्म में अक्षरा हिरोइन बाड़ी, मनोज टाइगर के समानांतर भूमिका बा. फिल्म के कहानी कॉमेडी ऑफ एरर पर आधारित बा आ तनी मनी फाइट सीक्वेंस भी बा. बाकिर दर्शक एकरा के केतना पसंद करीहे ई त समय बताई.\nसाउथ के फिल्मन से अक्सर टेकनीशियन भोजपुरी फिल्मन में आवत रहल बाड़ें आ उहाँ प्रचलित एक्शन सीक्वेंस के जलवा भी देखावत रहल बाड़ें. फेर से एगो अइसने टीम चिंटू पांडे के लेके फिल्म कमांडो अर्जुन ले आइल बा. फिल्म के निर्माता भी एह बेरी साउथ से बाड़ें आ दू गो बड़ कलाकार भी एह फिल्म में नजर आवे वाला बाड़ें बाकिर अफसोस कि प्रोमो में ओ कलाकारन के लोकप्रियता के भुनावल नइखे गइल. साँच कहीं त ट्रेलर बहुत खराब तरीका से एडिट कइल बा. हो सकेला शायद प्रमोशन टीम के ई रणनीति होखो. राव रमेश साउथ के लोकप्रिय चेहरा हवे, उनका नाम पर भी दर्शक अइहें. फ़िल्म के कहानी कश्मीर घाटी में आतंकवाद के विषय पर बा अउरी हीरो अर्जुन एगो कमांडो अफसर बा जवन खास मिशन पर बा. एक्शन सीक्वेंस त दमदार बा अब देखल जा बॉक्स आफिस पर एकर का असर पड़ेला.\narticle in Bhojpuri Bhojpuri Articles Bhojpuri News


(शनिचर,5नवंबर)\nबलिया के नगरा थाना में तैनात सिपाही शिव कुमार मौर्य के लाश शनिचर का दिने थाना का बगल में मिलल. ओकर हत्या गोली मार के कइल गइल बा. मऊ जिला कें पतिला गाँव के शिव कुमार मौर्य पैंतालीस साल के रहले. मौर्य के परिवार वाले थाना प्रभारी आर के सिंह पर हत्या करे के आरोप लगवले बाड़न. थाना प्रभारी पर हत्या के मुकदमा दर्ज कर लिहल गइल बा. थाना पहिले मामिला के आत्महत्या के बतावे बनावे के कोशिश कइलसि बाकिर लोग के विरोध का बाद मुकदमा दर्ज भइल.\nअतवार का दिने मतदाता सूची पुनरीक्षण कार्य खातिर हर बूथ पर मतदाता मेला लगावल जाई. एकरा बाद आठ तारीख के तहसील स्तर पर आ एगारह तारीख के जिला स्तर पर मतदाता मेला लगावल जाई जहाँ नया मतदाता अपना के पंजीकृत करा सकेले.\nकेन्द्रीय शिक्षक पात्रता परीक्षा अगिला साल उनतीस जनवरी के करावल जाई. एह परीक्षा के संचालन सीबीएसई करी आ आवेदन पत्र सिंडिकेट बैंक के शाखा पर बिकाइल शुरूहो गइल बा. आवेदन पत्त पच्चीस नवम्बर ले खरीदल जा सकी जवना के तीस नवम्बर ले जमा करा देबे के बा. आवेदन शुल्क पाँच सौ रुपिया राखल गइल बा आ अनुसूचित जाति, जनजाति आ विकलांगन के पचास फीसदी रियायत दिहल जाई\nउप्र सरकार पर आरोप लगावे वाला पुलिस अधिकारी के मानसिक रोगी बतावत अस्पताल में भरती करा दिहल गइल.\nकानपुर जिला में शनिचर का दिने एगो ट्रक एगो स्कूल वैन के टक्कर मार दिहलसि जवना से एगो छात्र आ वैन ड्राइवर के मौत हो गइल.


सेकूलरिज्म अप्रासंगिक हो गइल बा – Anjoria\nJun 26, 2011 देश के बँटवारा, सेकूलरिज्म\nभारत का इतिहास में तुर्की के भूमिका बहुते खास रहल बा. तुर्किये का चलते भारत के बँटवारा भइल लेकिन आगा चले के सेकूलरिज्म के बुनियादो पड़ल. पहिला विश्वयुद्ध में जब तुर्की के सुलतान हार गइले त उनुका खिलाफत पर खतरा आ गइल. चारो तरफ हवा फइल गइल कि ब्रिटिश हुकूमत येरुशलम के मुफ्ती के खलीफा के गद्दी सँउपल चाहत बिया. मुस्लिम दुनिया में एहसे बहुते नाराजगी रहे. महात्मा गांधी के बुझाइल कि ब्रिटिश हुकूमत का खिलाफ भारत में हिंदु मुसलमानन के एकजोड़ आंदोलन करे के ई एगो बढिय़ा मौका बा आ ऊ तुर्की के खलीफा का समर्थन में खड़ा हो गइले. ओकरा बाद भारत में बड़हन खिलाफत आंदोलन शुरू हो गइ. तब तकेले के ई देश के सबले बड़ आन्दोलन रहे, इहाँ तकले कि 1857 के सिपाही विद्रोहो ले बड़. चौरा चौरी कांड का बाद गांधी जी एह आंदोलन के वापस ले लिहलन. ई बाति मोहम्मद अली जिन्ना के बड़ा नागवार लागल आ ऊ गांधी जी से मांग कइलन कि मोती लाल नेहरू के प्रतिवेदन में मुसलमानन के अधिकारन के गारंटी शामिल होखे के चाहीं. गांधी जी उनुकर बात ना मनलन आ जिन्ना खिसिया के विदेश चल गइलन.6साल ले ऊ लंदन में रहके बैरिस्टरी कइलन आ जब भारत लवटलन त मुसलमान अधिकार के गारंटी के बात मुसलमानन खातिर अलग देश के माँग में बदल गइल. इहे मांग आगा चल के देश के बँटवारा के आधार बन गइल.\nसाल 1923 में जब कमाल अतातुर्क तुर्की का गद्दी पर अइलन त ऊ मजहब केर राजकाज से अलगा कर दिहलन. ऊ अपना राजनीति के आधार सेकूलरिज्म के बना लिहलन. हालांकि उनुकर सेकूलरिज्म अल्पसंख्यकन के मजहब के हिफाजत कइल भा सगरी मजहबन के एक निगाह से देखल ना रहल. उनुकर सेकूलरिज्म मानवतावादी रहल. कमला अतातुर्क के मानना रहे कि मजहब तुर्की के पिछड़ल बना के राख दी. मजहब आधुनिकता के विरोध करेला ओकरा उलट होला. एहसे संविधान के रक्षा के जिम्मेदारी ऊ सेना के सँउप दिहल. अब अस्सी साल का बाद एगो नया मजहबी पार्टी ए के पी(न्याय अउर विकास पार्टी) तुर्की के सत्ता सम्हरलसि. ई पार्टी इस्लामी जरूर हवे बाकिर इस्लामपंथी ना ह. ई विकास के आपन लक्ष्य बनवले बिया. लिहाजा ओहिजा के फौज के ई बहुते अजीब लागत बा ऊ एक तरह से पुरातनपंथी साबित होत जात बिया. ओहिजा अब सेकूलरिज्म प्रासंगिक नइखे रहि गइल. ओहिजा चुनौती आधुनिकीकरण के बा. ऊ खिलाफत के लागू करावे भा तुर्की के प्राचीन मजहबी शान वापिस ले आवे जइसन बाति नइखे करत.\nभारत में लगभग सगरी दल अपना के सेकुलर कहेले. लेकिन हमनी का देश में कुछ दल, जवना में भाजपो शामिल बिया, पुरनका जमाना के सपना देखावे से बाज ना आवऽ सँ आ ओकनी के छोड़ियो दिहल जाव त राष्ट्रीय स्वयं सेवक संघ के कइसे महटिया दिहल जाव. भारत में सेकूलरिज्म दकियानूसी के एगो तंत्र बन गइल बा आ एही चलते कांग्रेस पार्टीओ मुसलमान हित के हिफाजत करे का जगहा ओह लोग के अपना वोटबैंक का रूप में देखत बिया. जवाहर लाल नेहरू आ सुभाष चंद्र बोस सही मायना में सेकुलर रहले. ऊ लोग राजनीति में मजहब के हर रूप के विरोध कइल. आजु सेकूलरिज्म के मतलब हो गइल बा कि हिंदू नेता इस्लामी टोपी पहिर के इफ्तार पार्टियन में शामिल होखसु आ टीका लगा के हर तरह के बाबा लोग के गोड़ छूअसु. अपना बेवहार में ई लोग आधुनिकता के बिसार दिहले बा. एक तरफ त विज्ञान के बाति करी लोग त दोसरा तरफ मंत्री बनला पर सही मुहुर्त में शपथ लेबे खातिर पतरा पँचाग देखवाई लोग. आजु जरूरत बा कि राजनीतिक दल हिंदू आ मुसलमान के खांचा में वोटरन के राखल बन्द करसु आ सबका के भारतीय समुझस. सेकूलरिज्म आजु का जमाना में अप्रासंगिक हो गइल बा आ सरकार के एह बाति पर गंभीरता से मनन करे के चाहीं आ विकास की दिशा के ओह तरफ मोड़े के चाहीं.


रिंकू घोष के ‘कोठा’ – Anjoria\nरिंकू घोष के ‘कोठा’\nसिनेमा भोजपुरी के नम्बर वन अदाकारा रिंकू घोष हालही में एगो फिलिम साईन कइले बाड़ी जवना के नाम ह ‘कोठा’. लीक से हटल भूमिका चुने में रिंकू घोष के कवनो जवाब नइखे आ एहू फिलिम के लेके ऊ बहुते उत्साहित बाड़ी. उनुकर हालिया फिलिम ‘बिदाई’, ‘बलिदान’, ‘सईंया ड्राईवर बीबी खलासी’ आ ‘केहू हमसे जीत ना पाई’ सगरी सफलता के नया नया रेकार्ड बनवली सँ.\n‘कोठा’ के निर्देशक मनोज श्रीपति झा के कहना बा कि ऊ जब फिलिम के कहानी पर काम करे शुरू कइलन त उनुका सोझा बस रिंकू घोष के चेहरा आइल. एकर कहानी मनोज श्रीपति आ सुरेन्द्र मिश्र मिल के लिखले बाड़े. एकर शूटिंग जल्दिये शुरू होखे वाला बा.\n(शशिकांत सिहं – रंजन सिन्हा के रपट से)\n6 दिन में 8 गो आयटम नम्बर कइली सीमा सिंह


ई अतते कबले (बतकुच्चन – १२६) – Anjoria\nसितम्बर 20, 2013 बतकुच्चन\nई अतते कबले, जब ले चले तबले. पिछलका पख में संसद से लिहले सड़क ले कुछ अइसने नजारा देखे के मिलल जवना से मन में ई सवाल उठ गइल कि ई अतते कब ले? आ संगही जबाबो मिल गइल कि जब ले चले तबले. कवनो अति तबहिए ले चल पावेला जब ले ओकरा के भुगते वाला बरदाश्त करत रहे. जहिया उठ खड़ा होखी तहिया अति करे वाला के बोलती बंद हो जाई. एगो अति देखे के मिलल जवना के एगो कहाउत मे कहल जा सकेला कि अनका धन प कनवा राजा. भा अनकर धन पाईं त नौ मन लुटाईं. जेब में फूटल कौड़ी नइखे बाचल बाकिर बेवहार बनावे के कोशिश होखत बा धन्ना सेठ के कि हम हतना लोग के हतना बाँट देब. ए रानी कहवाँ से? से हमरा से मत पूछऽ हमरा बाँटे के बा त बाँटब. कहवाँ से आई एकर इन्तजाम तू लोग क के द.\nएगो दोसर अति देखे के मिलल सड़क पर. दिल्ली के एगो प्रवचक के खिलाफ वारंट बरीसन से तामिल नइखे हो पावत. बहुते लोग के त इयादो ना रहल होखी कि केहू का खिलाफ कवनो वारंटो बाचल बा तामिल होखे से. कवनो भंड़ुआ मीडिया चैनल वाला ओकर सवाल ना तब उठवले ना अब उठइहें. कहल जाला कि कानून का सोझा सभे बरोबर होला बाकिर बेवहार में ई बात देखे के ना मिले. एक फरीक का खिलाफ जारी वारंट ना तामिल हो पावल ना हो पाई. सरकार चाहे जेकर होखे ओकरा ओर केहू आँख उठा के ना देख पाई. काहे कि ओकरा में अतना बेंवत बा कि देखेवाला के आँख निकाल देई. ओहिजे दोसरा फरीक के एक आदमी के इज्जत बीच सड़क पर उतार देबे में तनिको हिचक ना होखल. बस आरोप लागल आ भँड़ुआ मीडिया ओकरा के दोषी कह के सजा सुनावे लागल.\nखैर, कहल जाला कि कहाउत आ मुहावरा में अतने फरक होला कि कहाउत अपने में पूरा होला बाकिर मुहावरा पूरा करे खातिर ओकरा के कवनो वाक्य में समेटे के पड़ेला. अइसने दू गो मुहावरा हऽ इज्जति उतारल आ मामर हेठ कइल. इज्जति आ मामर में तनिके सा फरक होला. मामर माने होला अपना पर अभिमान कइल भा घमंड कइल. अब अभिमान आ घमंड त अलग अलग होला. करे वाला के अभिमान लागेला बाकिर सोझा वाला ओकरा के घमंड कहि सकेला. वइसहीं इज्जत ह. इज्जत अतना कमजोर, अतना फाँफर होले कि तनिको सा खरोंच लगते फाट जाले. मामर वाला के मामर हेठ कइला का बादो ऊ फेर आपन मामर जीया सकेला बाकिर इज्जत उतरला का बाद दुबारा ना चढ़ि पावे.\nबस एही भरोसे मामर वाला लोग दोसरा के इज्जति उतारे में लागल बा. आ हमहन के अतने पर संतोष करे के बा कि ई अतते कबले? ढेर दिन ले चले ना दिहल जाई तबले कर लऽ. बाकिर इहो इयाद राखीं कि आपन धियवा नीमन रहीत त बिरान पारीत गारी? कमजोरी हमहन में ना रहीत त दोसरा के अतना बेंवत कहाँ जे हमहन के गरिया लीत. अगिला बेर एह बात के ईयाद राखब. कहीं मौका चूक मत जाव.


भोजपुरी में देश दुनिया के खबर (सोमार, 23 फरवरी 2015) – टटका खबर\nFeb 23, 2015 News in Bhojpuri, टटका खबर, नीतीश कुमार, भारत के जीत, विश्व कप क्रिकेट\n(अतवार, 22 फरवरी के खबर)\nराजभवन में आयोजित एगो सादा समारोह में नीतीश कुमार चउथा बेर बिहार के मुख्यमंत्री के किरिया लिहलन. उनुका संगे 22 गो मंत्रियनों के किरिया धरावल गइल. एह मौका पर पीएम रह चुकल देवगोडा आ तीन गो मुख्यमंत्रीओ – ममता बनर्जी, अखिलेश यादव, आ तरुण गोगोई – मौजूद रहलें. रमई राम मत्री का रूप में किरिया ले लिहलें जबकि उनकर कहना रहे कि उपमुख्यमंत्री से कम पर ना मनीहें. हो सकेला कि एगो महादलित के फजीहत देखा के उनुको के मना लिहल गइल. सगरी मंत्रियन के उहे विभाग दिहल गइल बा जवन पहिले नीतीश कुमार सरकार में ओह लोग का लगे रहुवे.\nसमारोह में मौजूद जीतन राम माँझी से नीतीश कुमार हाथ मिलावे चहुँपलन त जीतन राम उनुका के शुभकामना आ बधाई दिहलन बाकिर बाद में कहलन कि जदयू के अहंकार के खतम होखहीं के बा. महादलित समुदाय पर कइल नीतीश के चोट के बदला महादलित समाज जरूरे ली.\nमेलबर्न में आई सी सी क्रिकेट विश्‍व कप में अतवार का दिने भारत के शानदार सफलता मिलल जब पहिले बेर ऊ विश्व कप में दक्खिन अफ्रीका के हरा दिहलसि. पहिले टाॅस जीत के बल्लेबाजी करे उतरल भारत के टीम सात विकेट का नुकसान पर 307 रन बनवलसि. एहमें शिखर धवन के 137 रन, रहाणे के 79 रन आ कोहली के 46 रन शामिल रहल. बाद में बल्लेबाजी करे आइल दक्खिन अफ्रीका के पूरा टीम 41वां ओवर का खेल ले आउट हो गइल आ महज 177 रन बना पवलसि. राष्‍ट्रपति आ प्रधानमंत्री एह जीत पर आपन बधाई भेजले बाड़े.\nप्रधानमंत्री नरेन्द्र मोदी आज परीक्षा के तइयारी में लागल भा परीक्षा देत देश के नवहियन से अपना मन के बात बतियवलन आ ओह लोग के हिम्मत बढ़वलन.\nतनखाह में तेरह फीसदी बढ़ोतरी से नाखुश बैंक कर्मचारी साढ़ें उनइस फीसदी बढ़ोतरी खातिर एह वित्तीय साल में पाँचवा हाली हड़ताल पर जाए वाला बाड़े. भारतीय बैंक एसोसिएशन ओह लोग के बात चीत के नेवता दिहले बा. बातचीत सोमार का दिने मुंबई में होखे वाला बा.\nरोहतास जिला के भभुआ-मोहनिया सड़क पर परसिया गांव का लगे एगो बस के पलट गइला से ओह पर सवार एगो यात्री के मौत हो गइल आ चौदह जने घवाहिल हो गइले. एह लोग के सदर अस्पताल में भरती करावल गइल बा.\nसंसद के बजट सत्र सोमार से शुरू होखे जा रहल बा. आजु अतवार का दिने सगरी राजनीतिक गोल के बइठका में पीएम मोदी कहलन कि संसद के बढ़िया से चलावल सभकर जिम्मेदारी होला आ संसद में बहस कर के हर समस्या के समाधान निकालल जा सकेला. संसदीय कार्यमंत्री वेंकैया नायडू आजु सोनियो गाँधी से एह बारे में चरचा करे उनुका आवास पर जा के बात कइलन बाकिर कांग्रेस अपना बात पर अड़ल बिया कि सरकार विपक्ष से सहयोग के उमेद मत राखो.\nमालदीव में पुलिस ओहिजा के राष्‍ट्रपति रहल आ मालदीव के डेमोक्रेटिक पार्टी के नेता मोहम्‍मद नशीद के आतंकवादी होखे के आरोप लगावत गिरफ्तार क लिहले बिया. जेकरा चलते ओहिजा तनाव पसर गइल बा. नशीद के समर्थक उनुका घर का बाहर जुटे लागल बाड़े.\nबंगलादेश में एगो नाव के डूबला से ओह पर सवार डेढ़ सौ लोग में से नाहियो त तीन दर्जन लोग के मौत हो गइल. एह नाव के एगो मालवाही जहाज पीछे से धक्का मार दिहलसि जवना चलते ई हादसा भइल.\nआई सी सी क्रिकेट विश्‍व कप के एगो दोसर मैच में श्रीलंका चार विकेट से अफगानिस्‍तान के हरा दिहलसि. सोमार का दिने इंग्‍लैंड आ स्‍कॉटलैंड का बीच मैच खेलल जाई.


सांसद लोग के कुश्ती लड़े के चाहीं – Anjoria\nरामचेला बड़ा चिंता में आ के बाबा लस्टमानंद के बतवलें, हो बाबा, सुनऽतारऽ ओलम्पिक से कुश्ती जइसन मर्दानगी वाला आपन देसी खेल हटावल जा ता. ई बात दोसर बा कि २२ नया खेल के शामिल करे खातिर कुछ पुरान खेल हटावल जा रहल बा. लेकिन ई त अपना देस के खेल हऽ आ एकरा के हटवला से हमनी के भावना के चोट लागी.\nबाबा कहले, सुनऽ सबसे बड़हन बात बा कि हमरा देस के ई खेल क ओर कवनो दोसर देस के धेयान नइखे. हमरा देस के नेता लोग कवनो अइसन काम नइखे करत जेहसे कुश्ती की ओर दुनिया के धेयान जाउ. अपना देस के सांसद लोग के चाहीं कि दुनिया के धेयान खींचे खातिर उ लोग लंगोटा बान्ह के अखाड़ा में कुश्ती लड़े. जे सांसद लोग लड़े लागी त एह से कुश्ती के पोपुलरिटी बढ़ी आ एगो अउरी फायदा ई होखी कि संसद के भीतर लड़ला भिड़ला के ऊ लोग के मनसो पूरा हो जाई त संसद के काम ठीक से चली. एही के कहल जाला कि एक पंथ दू काज. कुश्ती के पापुलरिटी बढ़ी आ संसद के काम काज शांति से चली. ई जान ल कि कई गो सांसद त पहलवान रहल बा लोग आ ऊ लोग के पुरान धोबियापाट अबहीं भुलाइल ना होई. ऊ लोग के त कम से कम आगे आ के हमरा बात में आपन आवाज मिलावे के चाहीं. आखिर उहो लोग के त कुछ फर्ज होला.\nअतने में झगरू पहलवान आ गइले. उहो कबो अखाड़ा में अँखड़स लेकिन अब गठिया हो गइला के वजह से अईंठत चलऽतार. बुझाला कि कवनो खास तरह के नाच के रेयाज करऽतारे. अपना हालत से उबिया के राजनीति के अखाड़ा में कूद पड़ल बाड़े. झगरू पहलवान के लस्टमानंद के ई प्रस्ताव बड़ा नीक लागल. ऊ ई प्रस्ताव ले के कई गो नेता लोग से भेंट कइले. ओह में से कई जाना भुतपूर्व पहलवान रहे लोग. ऊ लोग के विचार रहे कि अच्छा रहीत कि राजनीतिक पार्टी आपस में कुश्ती लड़ के फैसला क लीत के केकर सरकार बनी. एहसे सरकार के पइसो बचित आ पुलिस के परेशानीओ ना होइत.\nलस्टमानंद के विचार रहे कि ई प्रस्ताव नेता लोग के मान लेबे के चाहीं काहे कि अलग अलग देस के नेता लोग अलग अलग काम के बढ़ावा देबे का इरादा से ना जाने का का करेला.. कुश्ती के बचावे खातिर का ऊ लोग अतनो ना कर सके. सांसद आ पहलवान लोग में कुश्ती के आयोजन से जवन आमदनी होई ओह से कुश्ती के बढ़ावा देबे के काम कइल जा सकेला.


भोजपुरी पट्टी से साँझ चार बजे तक के सात खबर, 19 मार्च 2018, सोमार – टटका खबर\nभोजपुरी पट्टी से साँझ चार बजे तक के सात खबर, 19 मार्च 2018, सोमार\nबिहार में प्रॉपर्टी डीलर के गोली मारिके हत्या\nआरा 19 मार्च (वार्ता). भोजपुर जिला के भोजपुर इलाका में दौरागंज के आदित्य कुमार सिंह का घरे आजु सबेरे कुछ बदमाश चहुँपले आ दरवाजा खटखटवले सँ. आ आदित्य जइसहीं दरवाजा खोलले उनुका के गोली मार दिहले सँ बदमाश आ फरार हो गइले सँ. आदित्य के ओहिजे मौत हो गइल.\nजहर देके अपना तीन गो बचवन के जान ले लिहलसि\nगोपालगंज 19 मार्च (वार्ता). गोपालगंज जिला के भोरे इलाका के तिलकडुमर गांव के एगो औरत ममता देवी पारिवारिक कलह से परेशान हो के अपना तीन गो बचवन – दिग्विजय कुमार (4), शिवांगी कुमारी (5), अउर रणविजय कुमार (3) – के अतवार राति जहर खिया के मार दिहलसि. पुलिस तत्काल कार्रवाई करत ओकरा के गिरफ्तार क लिपले बिया.\nएकौना थाना के नया बनल भवन में चौकीदार फांसी लगवलसि.\nदेवरिया,19 मार्च(वार्ता). देवरिया जिला के थाना एकौना के नया बनल भवन में जगम माझां गाँव के शंकर यादव (72) नाम के चौकीदार के लाश फाँसी के फंदा से लटकत मिलल. ओकर ड्यूटी काल्हु राति थाना भवन के रखवाली ला लागल रहुवे. मामिला के पडताल जारी बा.\nगाजीपुर में नाजुक अंग पर ब्लेड चला के पत्नी के घाहिल कइलसि\nगाजीपुर,19 मार्च (वार्ता). गाजीपुर के बड़ेसर इलाका के अलावलपुर में अरविन्द शर्मा नाम के आदमी अपना पत्नी का नाजुक अंग पर ब्लेड से वार क के गंभिराह चोट चहुंपवलसि. एह लोग के बिआह 28 मई 2013 के भइल रहुवे आ ओकरा बाद अरविंद विदेश चल गइल रहुवे. ओहिजा से लवटला का बाद आए दिन अपना पत्नी के प्रताड़ित करे लागल. आ बियफे का दिने हद पार करत ओकरा पर ब्लेड चला चला के घवाहिल क दिहलसि. ओकर केशो काट दिहले बा अरविन्द शर्मा. पुलिस मामिला दर्ज क के आरोपी के जोहे में लागल बिया.\nआजमगढ में मामूली कहासुनी में भाईए के छूरा घोंपलसि\nआज़मगढ़ 19 मार्च (वार्ता). आजमगढ़ के निजामाबाद इलाका में सुल्तानपुर गाँव के बबलू खान के ओकरे भाई मामूली विवाद में छूरा घोंप के जान ले लिहलसि. बतावल जात बा कि हैण्डपम्प लगावे का बाति पर दुनु भाई का बीच महीनन से विवाद चलत रहुवे. आजुवो ओही विवाद में मामिला अजना बिगड़ल की बबलू के भाई ओकरा पर छूरा से वार क के ओकर जान ले लिहलसि. पुलिस लाश पोस्टमार्टम ला भेज के ओकरा भाई के जोहत बिया.\nहेरोइन का साथे दू गो नवही धरइले\nआरा 19 मार्च (वार्ता). भोजपुर जिला के नगर इलाका के शीतल टोला से पुलिस दू गो नवहियन के गिरफ्चार क लिहलसि जब शक का आधआर पर ओहनी के तलाशी लिहला पर दस पुड़िया हेरोइन, एगो देशी कट्टा आ कारतूस मिलल. दुनु से पूछताछ करत बिया पुलिस.\nगाजीपुर में करंट लगला से किसान के मौत\nगाजीपुर,19 मार्च (वार्ता) गाजीपुर के रेवतीपुर इलाका में बहुरीया पट्टी गाँव के संजय पाल (22) काल्हु देर साँझ अपना खेत पर धान के बोरा वाहन पर लादत रहले जब उपर से जात बिजली तार छुआ गइल आ बहुते झँउस गइलन. उनुका के जिला अस्पताल में भर्ती करावल गइल बाकिर बचावल ना ता सकल.\nTags: आजमगढ, आरा, गाजीपुर, गोपालगंज, देवरिया, भोजपुर, सासाराम\nटटका खबर, शुक, जेठ अन्हरिया दूज, 2078 विक्रमी\nभोजपुरी पट्टी से 18 अगस्त 2018 के छह गो खबर\nभोजपुरी पट्टी से अतवार6मई 2018 के6गो खबर अउर\nMore Stories From अपराध


रिलीज खातिर तइयार बा चोरवा बनल दामाद – Anjoria\nअप्रैल 27, 2010 चोरवा बनल दामाद, पवन सिंह\nभोजपुरी सुपर स्टार पवन सिहं, सीमा सिंह, रुबी सिंह, नीलिमा सिंह, आ जय सिंह. एह सिंहन के दहाड़ रउरा सुने के मिले जा रहल बा चोरवा बनल दामाद में जवन प्रदर्शन खातिर तइयार बा. ई फिल्म बिहार में बड़का थियेटरन से आपन कब्जा जमावल शुरु करी.\nअणिल अग्रवाल के बनावल एह फिल्म के निर्देशन रजनीश त्यागी कइले बाड़े. अनिल अग्रवाल के पहिलका फिल्म जोगी जी धीरे धीरे के जब दर्शक, समीक्षक, आलोचक मनोरंजक फिल्म करार दिहलें त एह नौजवान निर्माता के हौसला बुलन्द हो गइल आ अपना दुसरका फिल्म फुलौरी बिना चटनी कइसे बनी के म्यूजिक रिलीजे का पार्टी में ऊ अपना तीसरका फिल्म के एलान कर दिहलें. चोरवा बनल दामाद उहे फिल्म ह. आ अभ बन के तइयार हो चुकल बा. आदि शक्ति इन्टरटेनमेंट के प्रस्तुति आ एचटूओ प्रोडक्शन का बैनर में बनल एह फिलिम में सिंहन के दहाड़ के अलावे अली खान, प्रिया पाण्डे, अमृतपाल, माया यादव, आ मकबूल निसारो के हुँकार सुनाई दीहि. एकर गाना विनय बिहारी के, संगीत राजेश गुप्ता के, छायांकन हीरा सरोज के, आ मारधाड़ रियाज सुल्तान के बा.\nपवन सिंह एह फिल्म के ले के बहुते उत्साहित बाड़े आ कहेलें कि ई उनका फेवरिट फिल्मन में से ह


भारत के सिरमउर ह सारण - जनकदेव जनक - मैना: भोजपुरी साहित्य क उड़ान (Maina Bhojpuri Magazine)\nHome जनकदेव जनक Lekh भारत के सिरमउर ह सारण - जनकदेव जनक\nभारत के सिरमउर ह सारण - जनकदेव जनक\nसारण भारत के सबसे प्राचीनतम प्रशासनिक केंद्रन में एक रहल बा. चाहे मुगल काल होखे भा विलायती हुकूमत. आजादी के लड़ाई में भी एकर जोड़ नइखे. सब काल खंडन में सारण के परचम लहरात रहल बा. एकरा माटी में साहित्य, संस्कृति आ राजनीतिक के सोंधी महक बा. अबही तक देश के एगो राष्ट्रपति देश रत्न राजेंद्र प्रसाद आ सात गो ले बिहार के मुख मंतरी देले बा. जेमें महामाया प्रसाद सिन्हा, दारोगा प्रसाद राय, अब्दल गफुर, रामसुंदर दास, लालू प्रसाद यादव, राबरी देबी, वर्तमान में उपमुखमंत्री लालू-राबरी के बेटा तेजस्वी प्रसाद यादव बानीं.\nसारण के नामकरण\nसारंगा सकरा अरण्य, सारण्य अरथात हिरनन के जंगल. प्राचीन काल में ई क्षेत्र जंगल रहे. सारण नाम सारण्य के अपभ्रंश रूप हटे. सारन नाम के एगो गांव लहलाद पुर प्रखंड के मुख्यालय जनता बाजार से एक किलो मीटर पूरब में बा. जवन गंडकी नदी के किनारे आ महाराजगंज पैगंबरपुर मुख मारग पर बसल बा. इहां पहुंचे खातिर छपरा सिवान से बस के रास्ता भी बा. एही गांव के नाम पर सारण जिला के नाम पड़ल बा.\nसारन गांव में एगो मकदुम बाबा के मजार बा. उनकरा दरगाह में एको पथर के पिलर बा, जवन मुगल बादशाह हुमायूं के गाड़ल बाटे. इतिहासकारन के कहनाम बा कि बक्सर में शेरशाह सुरी आ हुंमायूं के सेना के बीच जम के लडाई भइल रहे, जेमे हुमायूं के हार हो गइल रहे. उ आपन जान बचा के बाचल कुछ लाव लश्कर के साथ सारन के जंगल में सरन लेले रहस आ अपना हाथी के बांधे खातिर पिलर गड़ले रहस. ऊ पिलर आज भी मकदुम बाबा के मजार के पास बाटे. जावना के देखे खातिर देश-विदेश से लोग आवत रहेला. सारन गांव के पछिम में लहलादपुर गांव बाटे. ओकरा सटले बाबा ढ़ोढ़ नाथ के विशाल मंदिर बा. जवन कबही अघोर पंथियन के मंदिर रहे. भारत पर चढ़ाई के समय मोहम्मद गोरी सारन पर भी चढ़ाई कइले रहे. एह मंदिर में भी लूट पाट आ तोड़ फोड़ भइल रहे. बाद में मंदिर के मरम्मत भइल. मंदिर के आगे वाला हिसा आजो मसजिदनुमा बाटे.\nखोदाई में प्राचीनतम अवशेष: सारन गांव के आस पास खोदाई में माटी आ पथर के बहुते मुरती, जांत, घड़ा, बरतन अदि मिलल बा. एहे गांव के स्व. मुंशी प्रसाद के खेत से पथर के धूप घड़ी मिलल. जवन उनकरा घरे राखल बा. एही गांव के गंगेश्वर प्रसाद के खेत से सात गो बड़का घड़ा निकल रहे, जवन फूट गइल. भेड़वनिया गांव में शालिग्राम के मुरती मिलल बा. जहां मंदिर बना के पूजा कइल जाता. गांव पंडितपुर बलुआ में भी एक जोड़ी जांत मिलल बा, जवन आज काल्ह के 10 गो मेहरारूअन के खींचला से ना खींचाई. ऊ जांत तपेश्वर राम मास्टर के इहां राखल बा. पुरातत्ववेता विभाग एह क्षेत्र के खोदाई करावे त बहुते दुरलभ चीज मिल सकता बा.\nसारण के प्राचीन इतिहास\nसारण विशाल देश के अंग रहे. उहां के राजा सुमति रहस. जे अयोध्या से मिथिला जाये के बेड़ा भगवान श्री राम के रिविलगंज के नारायण देव मंदिर के पास सुआगत कइले रहस.हरिहर क्षेत्र सोनपुर के भी अध्यात्मिक इतिहास बा. एहिजा गज ग्राह के लड़ाई भइल रहे. गज के आतुर पुकार पर भगवान विष्णु के आवे के पड़ल रहे. ऊ अपना सुदरशन चक्र से मार के ग्राह के मोक्ष परदान कइले रहस. गंगा, गंडक के संगम पर विश्व प्रसिद्ध मेला सोनपुर लागेला. गंगा, सरयू के संगम पर चिरांद अवस्थित बा. जवन बौद्ध, हिंदू आ मुसलिम काल के उतार चढ़ाव देखले बा. एही स्थान पर राजा मयूरध्वज के राजधानी रहे. दहियावां छपरा में ऋषि दधिचि के आश्रम रहे. जे जन कलियान खातिर आपन हड्डी तकले दान क इले रहस. गोदना सेमरिया में गौतम ऋषि के आश्रम बा. जहवां तिनलोक सुंदरी अहिल्या के भगवान श्री राम श्रप मुक्त कइले रहीं. सिल्हौड़ी में शिलानाथ महादेव के मंदिर बा. जवन राजा शिलनिधि के राजधानी रहे. दिघवारा में राजा दक्ष के किला रहे. दिघवा दुबौली में धर्म राज के यज्ञ स्थली आ भीमाबांध में भगवान बुद्ध के ठहराव स्थल बा. कुशी नगर जाये के समय भगवान बुद्ध इहां आराम कइले रहीं. ओ घड़ी ओकर नाम भिक्षुकबांध रहे, जवना के अपभ्रंश नाम आज भीखाबांध पड़ल बा. भीखाबांध में आजो विशाल बट वृक्ष बाटे ,जवना के जड़ कहवां बा पता नइखे. हर जगे बड़ोह जमीन से सचल बा. बगल में भइया बहिनी के एगो मंदिर भी बाटे. थावे में सिंघासनी माई के मंदिर बा. जहवां रहसू भगत बाघ के दउरी करस. उनुकरे के सिंघासनी माई दरशन देले रही. आमी में अंबिका माई के मंदिर बा ,जहवां सती आपन आत्मदाह हवन कुंड में कइले रही. माघर में दुनियाराम बाबा के मंदिर बा, जे अंगरेजन से लोहा लेले रहीं. अपना क्रांतिकारी जीवन में विलायतियन के सामने कबहूं घुटना ना टेकनी. आइने अकबरी में सारण के बहुत विवरन बा. राजा टोडरमल जमीन के पैमाइस करवले रहस. ओह में सारण के भौगोलिक इकाई प्रकट भइल. गंगा ,गंडक आ घाघरा नदी से घिरल सारण कबहूं कौशल राज के अंग रहे. बौद्ध साहित्य से पता चलेला कि आरजन के आवे से पहिले इहां चेरो जाति के लेग रहत रहे. जब चीनी यात्री ह्वान सांग भारत आइल रहस, त गंगा के उत्तरी तट रिविलगंज के नारायण देव मंदिर भी गइल रहस. उहां राजा अशोक के स्तूप पिलर आ माटी के बरतन में राखल भगवान बुद्ध के भस्म देखले रहस. जवन एगो ब्राह्मण संइच के राखले रहस.कुंभ स्तूप दिघवारा में बाटे. ओह टाइम सारण गाजीपुर प्रशासकीय क्षेत्र में रहे. जवना के वरनन (761-762 एडी) पूर्व में मिलता. एकर जानकारी बेलवां के खोदाई में मिल अवशेष से पता चलत बा. मध्ययुग में सारण काफी विकसित आ प्रगति पर रहे.\nसारण पर विदेसीयन के हमला\nचीनी सेनाध्यक्ष ह्वेन सेन (647 एडी) में सारण पर चढा़ई कइले रहे. जवना में इहां से सांस्कृतिक, आरथिक आ सामाजिक बेवस्था के तहस नहस हो गइल. गंगा, गंडक आ घाघरा के किनारे बसल सोनपुर से बरौली तक, गोपाल गंज से बैकुंठपुर तक, सारन से परसा तक के क्षेत्र सबसे जादे प्राचीन बाटे.\nसन् 1211 ई. से लेके 1226 ई तकले एह पर तर्क आ आफगानन के शासन रहे. एही दौर में बंगाल के गवरनल गयासुद्दीन सारण पर चढ़ाई कर कब्जा जमा लेहलस. एह क्षेत्र पर कब्जा करे खातिर नसरूद्दीन बोगरा खां आ ओकर बेटा मोजीउद्दीन केकेुबाद के बीच भी लड़ाई भइल रहे. आखिर में घाघरा नदी के किनारे बाप -बेटा में ताल मेल हो गइल. समसुद्दीन एलियास बंगाल के बादशाह रहे. उहो सारण पर डीठ गड़ले रहे. एक दिन चढ़ाई कके सारण के बंगाल में मिला लेहलस. बाद में जाैन पुर के राजा सन् 1397 ई. में चढ़ाई कर सारण आ चंपारण के अपना क्षेत्र में मिला लिहलें. ओकरा बाद जाैनपुर शासक के सारण पर 121 वर्ष शासन रहल. सन 1518 में बंगाल के राजा हुसैन शाह अपना पराक्रम से सारण के अपना अधीन कर लेहलस. सिकंदर लोदी भी अपना शासन काल में सारण के एगो जिला बनवले रहे. मियां हुसैन फारमुली के सारण आ चंपारण के जागीरदार बनवले रहे. ओह टाइम सारण क्षेत्र जल खेत के नाम जानल जाव. बंगाल के राजा हुसैन शाह के बेटा नसरत शाह सिकंदर लोदी के शासन काल में उनकरा दिल्ली के सरदार से बगावत कइले रहे. जवना के मुगल बादशाह बाबर ना पसंद कइलस आ सन 1529 ई. में नसरत शाह के हरा के शाह मोहम्मद मारूफ के जागीदार बनवलस. 45 बरीस बाद अकबर सन 1574 ई में बंगाल के अफगानी बादशाह दाउद खां के हरा देले रहे. ओह टाइम सारण बिहार के छह सरकारन में एक रहे. एकरा बाद भी काफी उथल पुथल भइल.\nडच्चन के शोरा फैक्ट्री\nसारण के आरथिक विकास में डच्चन के जोगदान भुलावल ना जा सकेला. सन 1666 ई. में डच्चन के आगमन सारण में भइल रहे. उ लोग सारन, सारया सतुआ, माधर के साथ आउर कइइगो जगे शोरा के फैक्ट्री खोलले रहे लोग. जवना में नोनिया जाति के लोगन के रोजगार भरपुर मिलल रहे. सारण के शोरा विदेसन में काफी मशहूर रहे.\nसन 1726 ई में फकरूदौला जब बिहार के गवरनल बनल त ऊ सारण के शासक शेख अब्दुला के फौजी कारवाइ करके हटा दिहलस. साथ ही पटना के हुकूमत लेके सिवान चल गइल. उहां ऊ एगो माटी के किला बनवले रहे. कुछ बरीस बाद ऊ अवध भाग गइल.\nसारण में अंगरेजन के पहिला का फौज\nसारण में अंगरेजन के पहिला का फौज सन 1757 ई. में आइल रहे. पलासी के मैदान में अंगरेजी फौज आ सिराजुदौला के बीच घमासान जुध भइल रहे. एह में सिराजुदौला के हार हो गइल. सन् 1762 ई में लॉर्ड क्लाइब बक्सर के मैदान में मीरकासिम आ सिराजुदौला के भी हरवले रहे. ओही समय हुस्सेपुर के युवराज फतह शाही अंगरेजन के कर देवल बंद कर देले रहलन .ओकरा बाद अंगरेज उनकरा के भी हरा देहलनस. फतह शाही के हार के बाद अंगरेज गोविंद राम के सिवान आ गोपालगंज में कर वसूले खातिर बहाल कइलस. बाद में जनता के सहयोग से फतह शाही सन 1772 ई में गोविंद राम के मार दिहलें रहस. तब अंगरेज फतह शाही के चचेरा भाई बसंत शाही के हुस्सेपुर के राजस्व किसान आ मीर जमाल के सरकारी राजस्व अधीक्षक बनवले रहे. फतह शाही चुप ना बइठलें, सन 1775 ई में ऊ बसंत शाही आ मीर जमाल के भी मार दिहलें. मउका मिलते दोनों के मार दिहलें. ओकरा बाद अंगरेज फतह शाही के पीछे हाथ धो के पड़ गइलें, बाकिर फतह शाही हाथे ना अइलें. बक्सर में जीत के बाद अंगरेजन के दबदबा दिल्ली तक बढ़ गइल रहे.\nसन 1857 के जंग में भी सारण आगे\nसन 1857 ई. में जब पूरा देश आजादी के जंग में कूदल रहे, ओह में सारण के जवान भी पीछे ना रहलें. आम जनता के बगावत पर उतर गइला से अंगरेजन के खजाना छपरा से पटना ले जाये के पड़ल रहे. सुगौली चंपारण में लोग अंगरेजन के चहेटे लागल. जनता के मदद से हिंदुस्तानी सिपाही सिवान के मजिस्ट्रेट पर चढ़ाई कइले रहस. एकर खबर मिलते छपरा के रेजिडेंट मजिस्ट्रेट दाना पुर भाग खड़ा भइलें. उग्र भीड़ गंगुआ आ दरौली अफीम कारखाना में भी जमके लूट पाट कइले रहे. अतने ना भीड़ गुठनी आउट पोस्ट पर भी हमला कइलस, बाकिर अंगरेज गोरखा सेने के मदद से विद्रोह के दबा दिहलस. तब आंदोलनकारी गुठनी के रास्ता गजियापुर आ बलिया के तरफ भाग गइले. जब जगदीश पुर के बाबू वीर कुंअर जंगे आजादी में कूदले ओह में सारण के वीर बांकुरन के भी भरपूर साथ रहे. सन 1866 ई.चंपारण भी सारण के हिस्सा बन गइल रहे. एही टाइम सारण में अंगरेजन एगों पुलिस चौकी आ फौजदारी अदालत कायम कइले रहे. सन 1779 में इहां ग्रीम नामक कलक्टर के बहाली भइल रहे. ओकरा खिलाफ हसन अली खां बगावत कइले रहस. ऊ जमादार ख्वाजा मोहम्मद नूर के परदादा रहस. जे सारण जिला में जमादार रहस. हसन अली मो सर अली के इमाम के पूरबज रहस. 1857 में ख्वाजा हसन अली सिवान के मजिस्ट्रेट रहस. जबकि 1834 ई में मिस्टर डब्ल्यू एफ मेवमोनर सारण के कलक्टर रहस. सन 1829 में सारण बिहार के क मिशनरियन में एगो रहे. जवना में तिरहुत, आरा आ सारण के सरकार रहे.\nसन 1887 ई. के दौरान देश में आजादी के लहर चलत रहे. भारतीय कांगरेस के स्थापना हो चुकल रहे. 1908 ई में बिहार प्रांतीय कांगरेस की स्थापना हरिहरक्षेत्र मेला सोनपुर में भइल. अध्यक्षता सरफराज हुसैन खां बहादुर कइले रहीं. ओह बैठक में मौलाना मजहरूल हक सहेब भी शामिल रहीं. सन 1992 में भरतीय कांगरेस के इजलास बिहारे में भइल रहे. सुआगत समिति अध्यक्ष मौलाना मजहरूलहक के बनावल गइल रहे. सन 1914 ई में गोलमेज कांफरेंस के भरतीय प्रतिनिधि के रूप में भी मौलाना मजहरूलहक साहेब शामिल रही.भारत में छिड़ल होम रूल के लड़ाई 1916 ई में बिहार से ब्रज किशोर प्रसाद आ मौलाना मजहरूल हक भी शामिल भइल रहीं.महात्मा गांधी जब चंपारण में किसानन के मदद से सत्याग्रह शुरू कइले रहीं, ओह में डॉ राजेंद्र प्रसाद, ब्रज किशोर प्रसाद आ मौलाना मजहरूलहक साथे रहीं. सन 1919 ई में खिलाफत आंदोलन शुरू भइल. सन 1920 में असहयोग आंदोलन शुरू भइल ,जवना के अध्यक्ष डॉ राजेंद्र प्रसाद रहीं. मौलाना मजहरूलहक साहेब के पुस्तक ‘ मदर इंडिया’विलायती शासन के नींव हिला देले रहे. सदाकत आश्रम , पटना बिहार विद्यापीठ आउर राष्ट्रीय महा विद्यालय के स्थापना में भी डॉ राजेंद्र प्रसाद, ब्रज किशोर प्रसाद आ मौलाना मजहरूलहक जोगदान रहल बा.\nसारण 1972 -73, पेज 5-6, जन संपर्क विभाग सारण\nअंक - 63 (19 जनवरी 2016)


Bhojpuri: सतुआ आ ठेकुआ के सहारे विश्व भ्रमण कइला के कथा: पिनसिन से घर के खरचा चलते रहे. रिटायरमेंट का घरी जौन रुपया मिलल रहे ऊ जीवन बितावे खातिर पर्याप्त रहे. विश्व भ्रमण करावे वाली एगो कंपनी से तीनों जाना संपर्क कइल लोग. पता चलल कि दस गो देश के भ्रमण पर एक आदमी के तीन लाख रुपया लागी. एमें खाना- पीना नइखे. खाली घुमावे के प्रबंध बा, खाए आ नाश्ता करे खातिर आपन खरचा करे के परी. हं, चाय- बिसकुट मिल जाई. त एह भ्रमण में फ्रांस भी रहे. इंटरनेट बतवलस कि फ्रांस में दूगो केला के दाम 0.49 यूरो बा. ऊहो वजन कके. जदि केरा 0.25 किलो बा (250 ग्राम) त बड़े- बड़े केला दू गो आई.\nअगिला दिने फेर पुरुष समाज के सतुआ, ठेकुआ आ चिउड़ा से मन उबिया गइल. त एगो उपाय खोजाइल. देखल लोग कि 500 ग्राम के ब्रेड (पाव रोटी) के दाम 1.92 यूरो बा माने रुपया में 168 रुपया. त छवो आदमी कहल लोग कि दू परानी के 336 रुपया परी. कौनो बात ना, जब एतना खरच भइल त एक दिन ब्रेड के आनंद लिया सकेला. ओह दिन एक बेरा ब्रेड आ नमकीन, अचार वगैरह खाके खूब तृप्त भइल लोग. बाकिर खइला का बाद लागल कि ब्रेड एकाध दिन त खाइल जा सकेला, रोज- रोज ना. काहें से कि अगिला दिन ब्रेड खाके कब्ज नियर हो गइल. आधा किलो के ब्रेड के लोथ एक आदमी खाइयो ना पावल. ब्रेड स्लाइस नियर काटल ना रहे. ओकरा के नोचि के खाए के रहे. आधा किलो ना खा गइल त डस्टबिन में फेंके के परल. अगिला दिने चिउड़ा के एगो नया व्यंजन के अविष्कार भइल. खाए के 20 मिनट पहिले चिउड़ा के पानी में भिंगा दिहल जाउ. बीस मिनट में चिउड़ा फूलि के खाए लाएक हो जाउ. फेर ओकरा में जेकरा अंचार मिलावे के बा ऊ अंचार मिलावे आ जेकरा गुर मिलावे के बा ऊ गुर मिलावे. ढेर आदमी भींजल चिउरा का संगे अंचार आ नमकीने पसंद करे. एहीतरे देखत- देखत दस दिन बीति गइल. घूम फिर के जब भोजपुरिया भाई लोग अपना देश भारत आइल लोग तो लागल कि भात- दाल, तरकारी आ रोटी संसार के सबसे स्वादिष्ट भोजन ह. ऊहे भात- दाल जौन जीवन भर खइले रहे लोग, ओमें नया सवाद आवे लागल. बाकिर सचहूं एह छवो लोगन के ऊपर खाए के मद में नाम मात्र के खर्च भइल. त हमनी के पुरनिया एही से सतुआ, चिउड़ा, ठेकुआ आ नमकीन के परंपरा ना रखले रहल ह लोग. ओकरा में बहुते गहिर दूर दृष्टि बा. Source-https://hindi.news18.com/news/bhojpuri-news/story-of-world-tour-with-the-help-of-satua-and-thekua-in-bhojpuri-3817592.html


हमार लव स्टोरी के संगीत मुहुर्त – Anjoria\nपिछला दिने भोजपुरी फिल्म “हमार लव स्टोरी” के संगीतमय मुहुर्त मुंबई के जिप ट्रैक रिकार्डिंग स्टूडियो में गायिका इन्दू सोनाली का आवाज में. राजेश मिश्रा के लिखल गाना, राजेश गुप्ता के संगीत निर्देशन में रिकार्ड करवा के कइल गइल. फिल्म के निर्देशक बाड़न जगदीश सी पाण्डेय जे फिल्म के कथानको तइयार कइले बाड़न. अभिनव रेड्डी आ सारा शर्मा के बनावल एह फिल्म के मुख्य कलाकारन में विक्रांत सिंह, राखी त्रिपाठी, आ नवोदित अभिनेता विक्रांत आनन्द शामिल बाड़े. फिल्म का कहानी का बारे में बतावल जात बा कि दुनु विक्रांत एके गो राखी पर फिदा बाड़े आ ओकरा इश्क का जुनून में दुनु का बीच के टकराहट हिंसा के रुप ले लेत बा. परिणाम का होत बा एकर उत्सुकता फिल्म का साथे मालूम होखी. तबले अतने जान ली कि इहे फिल्म के मुख्य बिन्दु बा. अउरी कलाकारन में एहसान कुरेशी, अली खानम डेजी इरानि, देव मल्होत्रा, आ बीरबल वगैरह शामिल बाड़े. फिल्म के शूटिंग अगिला महीना से मध्यप्रदेश के छिंदावाड़ा में शुरु होखे जा रहल बा आ फिल्म के जून तक रिलीजो करा देबे के योजना बा.


भोजपुरी विशेष: नवही संन्यासी में रमल भारत | Bhojpuri Special Articles Saints Swami Vivekananda Youth Day Education Ramakrishna Paramahamsa nodakm – News18 Hindi\nभोजपुरी विशेष: नवही संन्यासी में रमल भारत\nस्वामी विवेकानंद भारत आ भारतीयता के जियतार प्रतिमान रहलन, आजुओ बाड़न आउर भविष्यो में बनल रहिहन.\nस्‍वामी विवेकानंद अपना गुरु के परिनिर्वान का बाद उहे रामकृष्ण मिशन के स्थापना कइलन, जेकर शाखा आजु सउंसे संसार में फइलल-पसरल बाड़ी स.\nLast Updated : January 12, 2021, 12:44 IST\nआजु हरेक हलका में कठकरेजी होड़ के जबाना बा. लरिका, किशोर आउर नवहिन के हर हाल में कठिन ललकार के मुंहतोड़ जवाब देबे खातिर खुद के तय्यार राखे के बा. एह से ओह लोग के डेगे-डेग होसला बढ़ावत ऊर्जावान बनवले राखे के जरूरत बा. इहे कारन बा कि पढ़ाई-लिखाई से जुड़ल तमाम महकमा में मोटीवेशन के पढ़ाई हो रहल बा. अइसन कक्षा सकारात्मक सोच आ मनोबल के जगावे-उठावे में अगहर भूमिका निबाहेली स. बाकिर नवकी पीढ़ी के सभसे बड़हन अभिप्रेरना-गुरु रहल बाड़न स्वामी विवेकानंद. उहे ओजस्वी नवही संन्यासी सउंसे दुनिया का सोझा भारतीय गौरव के झंडा गड़ले रहलन,नाहीं त ओह घरी ले लोग भारत के लुटेरन, भिखमंगन आ सपेरन के देश बूझत रहे. उहे अपना गुरुजी के आदेश पाके तमाम मुसीबत झेलत विलायत में देश के डंका बजवलन. लरिकाईं के नरेन्दर आ नरेने आगा चलिके स्वामी विवेकानंद बनलन. ओज से ओतप्रोत नवही संन्यासी. स्वामी रामकृष्ण परमहंस के दुलरुआ चेला. अपना गुरु के परिनिर्वान का बाद उहे रामकृष्ण मिशन के स्थापना कइलन, जेकर शाखा आजु सउंसे संसार में फइलल-पसरल बाड़ी स.\nसेसर मंजिल खातिर\nनवहिन के ललकारत स्वामी विवेकानंद कहले रहलन-' उतिष्ठत जाग्रत, प्राप्य बरान्निबोधत!'\nमाने, उठऽ जागऽ, खुद के चीन्हऽ! तब ले मति ठहरऽ, जब ले सेसर निशाना आ मंजिल हासिल ना हो जाउ!\nभारत के विश्वगुरु बनावे के पहल\nस्वामी जी के महज उनतालिस बरिस के उमिर मिलल रहे. उन्हुकर जनम 12जनवरी,1863के आ महापरयान 04जुलाई,1902के हो गइल रहे. बाकिर ओह छोटे जिनिगी में ऊ सउंसे देश के परिकरमा कइलन आ इहां के तमाम खूबियन से अभिभूत भइलन. अतने ना,इहंवां के मूलभूत मुसीबतन के आत्मसातो कइलन. फेरु त ऊ पच्छिमी देशन में भारत के विश्वगुरु का रूप में नांव-जश दियवावे के दिसाईं रचनात्मक पहल कइले रहलन.\nभारतीय संन्यासी दुनिया के मंच पर\nखेतड़ी के महाराजा अजित सिंह सभसे पहिले नरेन्द्रनाथ दत्त के स्वामी विवेकानंद के नांव से संबोधित कइले रहलन. महज तीस साल के उमिर में अमेरिका के शिकागो में धर्म महासभा के विश्वमंच पर 11सितम्बर,1893 के दीहल स्वामी जी के ऐतिहासिक भासन आजुओ इयाद कइल जाला. उन्हुकर संन्यासी भेसभूषा देखिए के बुझिला मखौल उड़ावत शूना प भासन देबे के कहल गइल रहे. बाकिर जब ऊ बोले लगलन,त सुननिहारन लोग चकित रहि गइल. दोसर मए वक्ता 'लेडिज एण्ड जेंटलमैन ' के संबोधन से बतकही शुरू करत रहलन. बाकिर विवेकानंद जी के संबोधन रहे-' ब्रदर्स एण्ड सिस्टर आफ अमेरिका!' ई सुनते खूब ताली बाजल आ देखते-देखत स्वामी जी सभकर दिल जीति लिहलन. ऊ भारतीय दर्शन, वसुधैव कुटुंबकम् आउर विशवबंधुत्व के मौलिक चिंतन से आपन अमिट छाप छोड़लन.\nबाकिर ई कामयाबी अचके ना मिलल रहे. एकरा खातिर लमहर संघर्ष करेके परल रहे. खेतड़ी के महाराजा से जवन धन मिलल रहे,ऊ जाहीं में खरच हो गइल. पानी के जहाज से कोलंबो,सिंगापुर,हांगकांग,नागासाकी,याकोहामा बंदरगाह होत ऊ कनाडा के वैंकुवर बंदरगाह पहुंचल रहलन आ फेरु उहां से पैसिफिक रेल राह से शिकागो. धर्म महासभा में जाए खातिर उहां के परिचय-पत्र बनवावल जरूरी रहे. संजोग से रेलगाड़ी में एगो लेखिका मिलली-कैथरिन सैनबर्न,जे स्वामी जी के शख्सियत से बहुत प्रभावित भइली आ उन्हुके मार्फत परिचय-पत्र बनि गइल.\nबाकिर शिकागो पहुंचला प फेरु आफत आ गइल. धर्म महासभा के चेयरमैन के पता-ठेकाना भुला गइल,बहुत पूछलो पर केहू बता ना पावल. धन के अभाव में भूखि-पियास से हाल बेहाल. सड़क के फुटपाथ पर बइठिके ऊ अलचारी में गुरुजी के सुमिरत रहलन. तलहीं एगो दंपती के नजर परल. मिसेज जाॅर्ज डब्ल्यू हेल आ मिस्टर जाॅर्ज हेल भगवान के भेजल दूत लेखा आके ना खाली उन्हुका के अपना घर में शरन दिहलन, बलुक अपना संतान नियर नेह-छोह देत सभे मुसीबत से मुकुती दियववलन. फेरु त ओह लोग के चारू बेटी उन्हुकर बहिन बनि गइली.\nधर्म महासभा के ऐतिहासिक भासन के धमक सउंसे दुनिया में गूंजल. अगिला दिने जब स्वामी जी के मान-सम्मान में जब एगो जलसा भइल, त उहां अनगिनत प्रशंसकन का संगें किछु देखजरुओ लोग मौजूद रहे. उहवां एगो टेबुल पर दुनिया के तमाम धर्मग्रंथ राखल रहलन स. बाइबिल के सभसे ऊपर धइल गइल रहे आ श्रीमद्भगवद्गीता के सभसे नीचे. जइसहीं स्वामी जी मेज का लगे पहुंचनीं,एगो विरोधी बोलल,' देखीं स्वामीजी! राउर गीता सभ धर्मग्रंथन के नीचे दबाइल कराहत बा.' बाकिर स्वामीजी के हाजिरजवाबी सभकर बोलती बन्न कऽ दिहलस. उहां के मुसुकात कहले रहनीं,' राउर सोच गलत बा. एह तरतीब में ई भाव छिपल बा कि हमार गीता ऊ आधार-स्तंभ बा,जवना पर दुनिया के तमाम धर्मग्रंथ टिकल बाड़न स.'\nशिक्षा में संगम\nस्वामी विवेकानंद राष्ट्रभक्त पहिले रहलन आ संन्यासी बाद में. ऊ चाहत रहलन कि शिक्षा में भारतीय जीवन मूल्य आ पच्छिमी तकनीक के संगम होखे. उहांके कहनाम रहे-'शिक्षा के मतलब खाली जानकारी दिहल ना होला. शिक्षा के अर्थ होला श्रेष्ठ विचारन के आत्मसात कइल. शिक्षा अनुपम निरमान करेवाली,जिनिगी देबेवाली,चरित्र निरमान करेवाली होखे के चाहीं.एमें कार्यकुशलता का संगें उत्पादनशीलतो होखे. मौजूदा शिक्षा बेवस्था नवही के अपना गोड़ पर ठाढ़ नइखे कऽ पावति. मनई में स्वाभिमान-आत्मविश्वास नइखे जगा पावति. एह से शिक्षा में भारतीय आदर्शवाद आ पाश्चात्य कुशलता (तकनीक) के संगम होखे के चाहीं.'\nविवेकानंद के नजरिया समन्वयवादी रहे. उन्हुकर इच्छा रहे कि भारत के गरीबी,अशिक्षा,अज्ञानता दूर होखे. एकरा खातिर समरथी विदेशी भारत आवसु. इहां के विचारवान लोग अध्यात्म,जीवनमूल्य आउर शांति के सनेस पच्छिमी देशन में जाके फइलावसु. एह प्रसंग में ऊ महात्मा बुद्ध के उदाहरन देत रहलन,जे बौद्धधर्म के परचार-परसार खातिर दुनिया भर में अपना शिष्यन के भेजले रहलन. ऊहो रामकृष्ण मिशन के किछु गुरुभाई आउर चेलन के विदेश में भेजलन आ विलायत से शिष्या लोग के भारत में ले आके नारी-शिक्षा के काम में लगवलन. लंदन के एगो स्कूल के प्राचार्या रहली मारग्रेट नोबल. स्वामी जी ओह अनन्या शिष्या के भारतीय नांव दिहनीं-भगिनी निवेदिता आ ऊ आपन पूरा जीवन भारत में नारी-शिक्षा आ रामकृष्ण मिशन के कामन खातिर समर्पित कऽ दिहली.\nस्वामी जी के दिन-रात भारते के फिकिर घेरले रहत रहे. भारत के खोज में उन्हुका सांच के खोज लउकत रहे. उहांके एगो कविता लिखनीं-'ओह ट्रुथ'(ए सांच),जवना में देश के दुरदशा उजागर कइल गइल रहे. सांच कहल जाउ,त स्वामी जी के देशभक्त-समाजसेवी व्यक्तित्वे 'घनीभूत भारत' बनि गइल रहे. भगिनी निवेदिता कहले रहली-'भारत रहे स्वामी जी के गम्हीर आवेग के केन्द्र. भारत रहे उन्हुकर दिवासपना. रात के दु:सपनो भारते रहे. सिरिफ अतने ना,ऊ खुदे हो गइल रहलन भारतवर्ष. हो गइल रहलन रकत-मांस से गढ़ल भारतप्रतिमा.' भगिनी क्रिस्टीन एह बात के आगा बढ़ावत कहले रहली-'जब ऊ 'इंडिया ' शब्द के उच्चारन करत रहलन,त ओमें अतना गर्व, अतना प्रेम,अतना सपना झलकत रहे कि ओकरा के जेही सुने,ऊ भारतवर्ष से प्रेम करे लागे. स्वामी जी के मन में भारत खातिर अतना प्रेम खाली एसे ना रहे कि भारतवर्ष उन्हुकर मातृभूइं रहे. ई प्रेम आदर्श के नेंव पर ठाढ़ रहे. जवना आदर्श खातिर उन्हुकर जिनिगी न्योछावर रहे, ओही आदर्श के ऊ भारतवर्ष में साकार रूप में देखले रहलन. एही से उन्हुका भारत का प्रति अगाध प्रेम रहे. विवेकानंद जदी दोसरो देश में जनम लेले रहितन, तबो भारतवर्ष से ओतने प्रेम करितन. उन्हुका नजर में भारत सत्यस्वरूप रहे.'\nजदी भारत के जाने के होखे\nरोमां रोलां जब कविगुरु रवीन्द्रनाथ टैगोर से भारत के जाने के जिज्ञासा जाहिर कइलन,त रवि बाबू सुझाव देले रहलन, 'जदी भारतवर्ष के जाने के होखे,त विवेकानंद के पढ़ऽ! एहू से कि उन्हुका में सभ कुछ सकारात्मक बा. नकारात्मक कुछऊ नइखे.' फेरु त फ्रांसीसी मनीषी रोमां रोलां विवेकानंद के जमिके पढ़लन. तब जाके भारत के गहिराई से समुझलन. उन्हुकर पांती गौर करे लायक बा-'अरविंद घोष के आध्यात्मिक आ मानसिक जीवन रामकृष्ण आ विवेकानंद के जिनिगी आउर बानी से प्रबल रूप से प्रभावित बा. गांधी खुदे ई मनले बाड़न कि विवेकानंद के रचना से उन्हुका भरपूर मदत मिलल रहल बा आ भारत के अउरी दिल से चाहे आ नीके तरे समुझे-बूझे में सहायता मिलल बा. महात्मा गांधी के 'हरिजन' आ रवीन्द्रनाथ के 'मनुष्य नारायण' विवेकानंद के 'दरिद्रनारायण' से प्रभावित बा. नेताजी सुभाष चन्द्र बोस त एक माने में स्वामी जी के मानसपुत्रे रहलन.'\nस्वामी जी के दर्शन रहे-अद्वैत दर्शन. दुनिया में जवन किछु बा,बस एके गो बा. दोसर केहू हइए नइखे. एह से जब हम केहू के दुख दे तानीं,त खुदे के दु:ख पहुंचावत बानीं. दोसरा के सुख दिहला से हमरा सुख मिलेला. एह से सुखी जिनिगी जीए के मूल मंत्र बा-केहू के दुखी ना कइल आ सभके सुख पहुंचावल. ऊ कहत रहलन कि नवही लोग मूर्तिपूजक बनला का जगहा फुटबॉल खेले आ तंदुरुस्त रहे. उन्हुकर तहेदिल से कामना रहे कि नौजवान लोग तेजस्वी,ओजस्वी,कर्मशील आ कला-कौशल से भरल-पुरल रहे.नवही से सच्चा पियार-दुलार का वजह से उन्हुकर जनमदिन (12जनवरी) युवा दिवस का रूप में मनावल जाला.\nऊ महिला लोग से कहले रहलन-'जवन बात हम पुरुष खातिर कहेनीं,ऊहे नारियो लोग से कहब. भारत आ भारतीय धरम मेंबिसवास करऽ. तेजस्विनी बनऽ,आशावान बनऽ! भारतीय होखे के नाते लजा मत,गौरव-बोध करऽ! इयाद राखऽ,हमरा दोसरा देश से जरूर किछु लेबे के परि सकेला, बाकिर दुनिया के अन्यान्य देशन के तुलना में हमनीं में दोसरा के देबे खातिर हजार गुना बेसी कीमती चीजु बा.'\nस्वामी विवेकानंद भारत आ भारतीयता के जियतार प्रतिमान रहलन, आजुओ बाड़न आउर भविष्यो में बनल रहिहन. उन्हुकर हरेक बात भारत के आवाज बनिके दुनिया में गूंजत रही आ सभकरा के अभिप्रेरित करत रही. एही में 'युवा दिवस' के प्रासंगिकता सन्निहित बा.\nBhojpuri Articles bhojpuri special Ramakrishna Paramahamsa swami vivekananda


Bihar Corona updates People breaks the rule of covid 19 protocols Bhojpuri - Bhojpuri: बिहार में कोरोना मचइलस कोहराम, प्रोटोकॉल क उड़ल बा मजाक – News18 हिंदी\nहाहाकार मचल बा सगरो,सब केहू भरमाईल बा देस-परदेस दुर्दशा में फँसल,सभे घबड़ाईल बा. कोरोना के ले के पूरा हिंदुस्तान में हाहाकार मचल बा, देस के राजधानी दिल्ली से ले के आर्थिक राजधानी मुंबई तक में लोग जान बचावे में लागल बाड़ें. अइसे में बिहार भी आपन किस्मत ,आपन हाथे लिखे से भगल ना.\nचारों ओर अफरा-तफरी के माहौल बनल बा . बिहार में अईसन कवनो वर्ग नईखे जवन जना तीसरा लहर से परेशान नइखे. राज्य में पिछला7दिन में 730 फ़ीसदी लोग कोरोना के टीका लेले बा. जे जे टीका लेवे में आनाकानी कईलस बा लोग ,अब हांफत हांफत टीका लेवे चहुँपत बाड़ें. जान बचावे ख़ातिर लोग दिन रात का ठंढा,का बरसात ….अब एहि बात से अंदाजा लगावल जा सकत बा कि लोग कतना डरल बा.\nबिहार के मुख्यमंत्री के साप्ताहिक जनता दरबार में सोमार के दिन 14 लोग संक्रमित पाइल गईल जेकरा में4गो फरियादी रहन ,6 गो पटना के एगो मशहूर होटल के स्टाफ रहलन जा.मंगर के दिन,पटना के जनता दल यू परधान कार्यालय में5गो स्टाफ कोविड पॉजिटिव पाइल गईल बाड़न . मुख्यमंत्री नीतीश कुमार खुदे सब घटना प नज़र रखले बाड़ें. ओइसे पूरा ऑफिसवे के सील क दियाईल बा.सोमार के बात ह ,बिहार के पूर्व मुख्यमंत्री आ हम के नेता जीतनराम मांझी के साथे साथे ,पूरा परिवारे कोविड से प्रभावित हो गइल बा. पत्नी, पतोह,बेटा, बेटी सहित6लोग अपना घरे में कोरन्टीन क ले ले बा. पिछला3दिन में बिहार में कोरोना के 977 नया केस आईल बा.\nबिहार में पिछला दिन आईएमए के मीटिंग रखल गईल रहे जहवां देस भर के डॉक्टर आईल रहलन. मीटिंग के बाद पुरस्कार वितरण भी भईल . ई आयोजन के कइला के परिणाम इहे निकलल कि दर्जनों डॉक्टर लोगन कोरोना से संक्रमित हो गईलन. अब तक पूरा पटना में ही 200 से जादे डॉक्टर आ स्वास्थ्यकर्मी लोग कोरोना से इफेक्टेड बा. गया के मगध मेडिकल कॉलेज के 68 स्टूडेन्स ,नर्स ,स्वास्थ्यकर्मी पॉजिटिव बा लोग,जेकरा में एमबीबीएस के 35 छात्र-छात्रा बा लोग.मगध मेडिकल कॉलेज अईसन हाल प प्रिंसिपल अर्जुन चौधरी लाइब्रेरी भी बंद क देलन ,साथ ही सब क्लास के ऑनलाइन चलावे के आदेश दे देलन. नालन्दा मेडिकल कॉलेज के 72 डॉक्टर आs 344 मेडिकल छात्र पॉजिटिव निकलनन त पटना एम्स के4डॉक्टर भी संक्रमित पाइल गईल बाड़न. एम्स के निदेशक भी संक्रमित हो गइल बाड़न ,एकरा पहिले भी2बार ऊहां के संक्रमित हो गइल बानी.\nकिशोर पीढ़ी लोगन के भी टीका पड़ल शुरू भईला से माई-बाप, अभिभावक लोग थोड़ा सुकून के सांस त लेत बाड़ें ,लेकिन बच्चा बर्ग के लेके चारो ओर अफ़रातफ़री के माहौल बा . बिहार में कोरोना आपन7महीना पहिले के स्थिति में मजबूती से पांव जमा देले बा. कोरोना प्रोटोकॉल का मज़ाक समझे वाला दिग्गज नेता लोग जादे शिकार भईल जा रहल बाड़ें. बिहार के उप मुख्यमंत्री रेणु देवी के पॉजिटिव भईला से ई स्पष्ट बात सामने आ रहल बा कि कोरोना केहू के चिंहत नईखे कि तू के हव ..! राज्य के दुनों डिप्टी सीएम तारा किशोर प्रसाद सहित नीतीश सरकार के अभी आधा दर्जन मंत्री भी कोरोना के चपेट में आईल बाड़ें . अनुसूचित जनजाति मंत्री संतोष मांझी ,मद्य निषेध मंत्री ,सुनील कुमार, भवन मंत्री ,अशोक चौधरी आदि भी खुद के होम कोरन्टीन करके रखलें बाड़ें.\nबिहार में प्रोटोकॉल ना सही ढंग से लगावल गईल ,ना ही गम्भीरता से लेल गईल . राज्य में पंचायतीराज चुनाव अभी जाके दिसम्बर में पूरा भईल जवना में कोविड प्रोटोकॉल का चीज ह ,कहूँ ना लउकत रहे . मुख्यमंत्री से ले के अनेक मंत्री, सांसद, विधायक आदि नेतागण आपना के सुपरमैन समझत रहे लोग . अब जाके सबन लोगन बुझा रहल बा कि तू आदमिये लोग हव .4जनवरी के बिहार में एक ही दिन में 893 केस पॉजिटिव अईला से सगरो बात चल गईल बा कि सावधान रहs, मज़ाक उड़ईले त बबुआ गईलs.\nसरकार कोरोना के ले के अगर एलर्ट रहित त केस अईसन ना आइत. आइएमए के बैठकबाजी भी कोरोना के माहौल में आग में घीव डाले के काम कईले बा . अईसन सैकड़ो प्रोग्राम भईल बा जवना से कोरोना के बढ़ावे के ताकद मिलल . 56 गो रिकभरी के बाद भी 2222 केस अभी भी बिहार में एक्टिव बा ,जबकि रिकभरी दर 98.03 फीसदी बा. संक्रमण के फैलला से संक्रमण दर में भी गिरावट आ रहल बा, जवन लोगन के हित में ठीक नईखे . बिहार के5जिला सबसे अधिका कोरोना के चपेट में आईल बा , पटना में 1250 ,गया में 460 ,मुजफ्फरपुर में 70 ,जमुई में 34,मुंगेर में 65 . अब एकरा के आसानी से रोकल बहुते मुश्किल बा ,लेकिन अगर अब भी लोग मास्क आ सोसल डिस्टेंस ना रखीयन त पछतइहन ….\nTags: Bhojpuri Articles, Bhojpuri News, Corona updates\nFIRST PUBLISHED : January 07, 2022, 15:28 IST


टटका खबर, बियफे २५ मार्च – Anjoria\nअमेरिका से बतिया रहल पाकिस्तान बहुते कुछ माँग रहल बा\nअमेरिका आ पाकिस्तान के बीच रणनीतिक बातचीत में पाकिस्तान सेना आ ओकरा खुफिया एजेन्सी के अधिकारियो शामिल वाड़े आ ओकर पूरा कोशिश बा कि पाकिस्तानो के साथ अमेरिका वइसने परमाणु समझौता करे जइसन भारत का साथे कइले बा. भारत एह बात के खिलाफत कर रहल बा. अमेरिका दुनु देश का बीच पंच बने से इनंकार कर दिहले बा. पाकिस्तान निहोरा करत रहेला कि अमेरिका पंच बन के काश्मीर मसला हल करा देव.\nओबीसी के आँकड़ा ना होखला का चलते महिला आरक्षण में कोटा ना होखी\nकेन्द्रीय विधि मंत्री कहले बाड़े कि चूँकि राष्ट्रीय स्तर पर ओबीसी के आँकड़ा मौजूद नइखे एहसे महिला आरक्षण में ओह लोग के कोटा ना दिहल जा सके. जबकि एकरा बावजूद नौकरी में, आ पढ़ाई में कोटा दिहल जा रहल बा. मोइली के इहो उम्मिद बा कि अगिला महीना ई विधेयक संसद से बिना कवनो बदलाव के पारित हो जाई.\nदेश के तेरह शहरन में यूरो ४ मानक लागू होखी\nयूपी के लखनऊ, आगरा, कानपुर समेत देश के तेरह गो बड़का शहरन में यूरो चार मानक लागू होखला का चलते ओह शहरन में पहली अप्रैल से पेट्रोल के दाम अउरी बढ़ जाई. एह सूची में बिहार आ झारखण्ड के कवनो शहर शामिल नइखे.\nजौनपुर के एगो फैक्टरी में डकैती\nजौनपुर के अबिनव स्टील फैक्टरी में मंगल का दिने डाका पड़े के खबर बा जवना के आरोपी पन्द्रह लोग पर मुकदमा दर्ज कर लिहल गइल बा. पाँच जने गिरफ्तारो भइल बाड़े. आरोपियन का सूची में एगो बसपा नेतो के नाम बा, डकैती में लूटल इण्डिका कार पुलिस बरामद कर लिहले बिया. कहल जा रहल बा कि आरोपी बसपा नेता पहिले फैक्टरी के मालिक रहलें आ बाद में हिसाब किताब हो गइल रहे. फैक्टरी का सीसीटीवी में डकैतन के फोटो रिकार्ड हो गइल बा..\nबिहार सरकार के कोचिंग नीति के विरोध होखे लागल\nबिहार सरकार के प्रस्तावित कोचिंग नीति के विरोध उठल शुरु हो गइल बा. कोचिंग पढ़ावे वाला शिक्षक एह नीति के विरोध कर रहल बाड़े. कुछ छात्र संगठनो एह नीति का खिलाफ बाड़े. संचालक त नाहिये चइहें कि ओह लोग पर कवनो तरह के अंकुश लागो. देखल जाव कि सरकार आज एह पर आपन कवन नीति सामने ले आवत बिया.\nपहिलक महिला रिमकोलियन सेना अधिकारी बनली\nदेहरादून के राष्ट्रीय इंडियन मिलिट्री अकादमी से पास आउट होखे वाली पहिलका महिला कैडेट स्वर्णिमा थपलियाल सेना के कोर आफ इंजीनियर्स में अधिकारी बनावल गइल बाड़ी. अकादमी से पास करे वाला कैडेटन के रिमकोलियन कहल जाला. स्वर्णिमा अपना बैच में टॉप कइले बाड़ी.\nभारती एयरटेल अफ्रीकन टेलीकॉम कम्पनी खरीदलसि\nभारती एयरटेल अपना तीसरका कोशिश में सफल रहल आ पन्द्रह देश में टेलीकॉम सेवा देबे वाली कंपनी जेन टेलीकॉम के पौने एगारह बिलियन डॉलर में खरीद लिहलसि. टाटा स्टील का बाद ई दूसरका कंपनी बिया जवन दस बिलियन डॉलर से बेसी में कवनो विदेशी कंपनी के अधिग्रहण कइले बिया..\nपान का पीक से परेशान बा लंदन के वेम्बले\nपान खाये वाला आ खैनी चबावे वाला लोग शायदे एह बात के ध्यान राखेला कि ऊलोग केने थूकत बा. लंदन के वेम्बले में हिन्दुस्तानी लोग के तादात ज्यादा बा त पान के पीको ज्यादा देखे के मिली, अब फैसला लिहल गइल बा कि पान के पीख फेंके वाला लोग से जुर्माना वसूलल जाई आ लोग के एह आदत के छोड़े के सीख दिह जाई.\nमोदी तईयार हो गइले जाँच दल का सामने आवे खातिर\n२७ मार्च के दिने गुजरात के मुख्यमंत्री नरेन्द्र मोदी विशेष जाँच दल का सामने गवाही देबे जा सकेलें. ऊ एकरा पर सहमति दे दिहले बाड़े बाकिर इहो कहले बाड़न कि बढ़िया रहित कि जाँच दल सुप्रीम कोर्ट के फैसला के इन्तजार कर लेव जवन पाँच अप्रेल के आवे वाला बा.\nपंजाब के किंग्स एलेवन पर राजस्थान रायल्स के जीत\nकाल्हु मोहाली में भइल मैच में राजस्थान रायल्स किंग्स लेवन के ३१ रन से हरा दिहलस. खास बात ई बा कि दुनु टीम के मलिकाइन, प्रीति जिंटा आ शिल्पा शेट्टी, में काल्हु एह बात के रेस रहे कि केकर टीम जीतत बा. ओने आईपीएल कमिश्नर ललित मोदी कहले बाड़े कि एह साल आईपीएल के कमाई अक अरब डॉलर से बेसी होखे जा रहल बा. पिछला साल साढ़े चार सौ करोड़ डॉलर के कमाई भइल रहे.\nPrevious Post: उज्जैन में आयोजित विक्रम महोत्सव में मालिनी अवस्थी\nNext Post: कोमल आ दीपु जीतलें सरोज खान के दिल


खबर भोजपुरी में (सोमार,2फरवरी 2015) – टटका खबर\n(अतवार, 1 फरवरी के खबर)\nचीन के यात्रा पर गइल विदेश मंत्री सुषमा स्वराज आजु ओहिजा पीएम मोदी के यात्रा से पहिले के जरूरी राय बात में लागल बाड़ी जवना में कैलाश मानसरोवर यात्रा खातिर दोसर सुगम राह खोलवावलो शामिल बा.\nचुनाव के तारीख से पहिले के आखिरी अतवार का दिने दिल्ली में राजनीतिक गहमागहमी अपना चरम पर लउकल. भाजपा के मोदी आ अमित शाह समेत कांग्रेस के सोनिया गाँधी आ आआपा के केजरीवाल आजु धुआँधार प्रचार करे में लागल रहल लोग. पीएम मोदी कहलन कि दिल्ली के लोग अइसन सरकार चुने जे केंद्र संगे मिल जुल के काम कर सके.सोनिया गाँधी कहली कि भाजपा आ आआपा दुनू गोल धरना आ नारेबाजी में अझुराइल बाड़े आ जनता खातिर कुछो नइखे करत लोग. केजरीवाल कहलन कि भाजपा का राज में औरतन के सुरक्षा में कमी देखे के मिलत बा.\nलखनऊ में चलत देश भर के विधानसभा आ विधानपरिषद के सभापतियन के सम्मेलन के समापन करत यूपी के राज्यपाल राम नाईक कहलन कि वेल का बीच आ के हंगामा मचावे वाला सदस्यन का खिलाफ कड़ा फैसला लिहला के जरूरत बा. स्पीकर लोग का लगे एकरा ला अधिकार बा बाकिर एह खातिर सभकर राय बनावलो जरूरी बा.\nयूपी में पन्द्रह बरीस से पुरान मोटरसाइकिल भा गाड़ियन के अब फेरु से रजिस्ट्रेशन करावे के पड़ी. एह खातिर पिछला बेर दिहल राशि के दसवाँ हिस्सा के बराबर के निबंधन शुल्क लागी. पर्यावरण बचावे खातिर सरकार पुरान गाड़ियन के हटावल चाहत बिया.\nपटना हाई कोर्ट कहले बा कि निचली अदालतन के चाहीं कि जमानत के गोहार पर पन्द्रह दिन का भितरे फैसला सुना देस. अगर पुलिस डायरी एह बीच नइखे मिलत तबहियो. पुलिसो विभाग के कहल गइल बा कि समय रहते डायरी दाखिल करा देव लोग. एह फैसला के बार काउन्सिल सरहले बिया.\nसाल 84 के सिख नरसंहार के जाँच करावे खातिर पंजाब के मुख्यमंत्री प्रकाश सिंह बादल अतवार का दिने पीएम मोदी से एह मामिला में दखल देबे आ एसआईटी बनावे के गोहार लगवलन.\nसारधा घोटाला में गिरफ्तार मतंग सिंह के ‘तबियत खराब’ हो गइल बा आ उनुका के अस्पताल में भरती करावल गइल बा. एह चलते उनुका के अदालत में हाजिर ना करावल जा सकल आ अदालत उनुका के 13 फरवरी ले न्यायिक हिरासत में राख दिहलसि.\nदुसरको जापानी बंधक के गरदन काट देबे वाला आतंकी समूह इस्लामिक स्टेट का बारे में जापान के प्रधानमंत्री शिंजो अबे कहलन कि ऊ कबो एकनी के माफ ना करीहें.\nआआपा के एगो उमेदवार के गोदाम से पाँच हजार शराब के बोतल मिलल बाकिर आआपा के सांसद नशाखोरी पर प्रवचन देत बाड़े दिल्ली विधानसभा के चुनाव में. चारो सांसद पंजाब से जीत के आइल बाड़े.\nमुख्यमंत्री देवेंद्र फड़णवीस पिछला हफ्ता कहलन कि महान कार्टूनिस्ट आरके लक्ष्मण के स्मारक पुणे में बनावल जाई त लक्ष्मण के घर वालन के कहना बा कि ना एह स्मारक के मुंबइ में बनावल जाए.\nअभिनेता गौतम गुलाटी के रियलिटी शो ‘बिग बॉस हल्ला बोल’ के विजेता घोषित कइल गइल त शो जीतला का बाद गौतम कहलन कि अब टेलीविजन का बदले सिनेमा में अभिनय करे पर जोर लगइहें.\nमेलबर्न में होखत आस्ट्रेलियन ओपन के पुरुष एकल खिताब दुनिया के माथ टेनिन खिलाड़ी सर्बिया के नोवाक जोकोविक आजु ब्रिटेन के एंडी मरे के हरा दिहलन आ एह साल के पहिलका ग्रैंड स्लैम जीत लिहलन.\nतिकोनिया एकदिना सीरीज के फाइनल मुकाबला में आस्ट्रेलिया इंग्लैंड के 112 रन से हरा दिहलसि.\nतिरुनवनंतपुरम में होखत 35वाँ राष्ट्रीय खेल में पहिला स्वर्ण पदक मणिपुर के चानू खुमुकचाम के मिलल जे भारोत्तोलन में अपना प्रदेश खातिर पदक जीतली.\nरणजी ट्रॉफी के ग्रुप सी मुकाबला में कन्नूर के कोनोर व्याल स्टेडियम में केरल के टीम सर्विसेज टीम के9विकेट से हरा दिहलसि. केरल के एह सत्र के ई पहिलका जीत ह.\nगुवाहाटी के बरसापारा क्रिकेट स्टेडियम में ग्रुप-सी के मैच में असम के टीम आंध्र प्रदेश के टीम के 10 विकेट से हरावत अपना ग्रुप में माथ पर मजबूती से जम गइल. एगो अउर मुकाबला में गोवा क्रिकेट संघ अकादमी मैदान पर झारखण्ड के टीम गोवा के आठ विकेट से हराके पहिलका जीत दर्ज कइलसि. त रणजी ट्राफी के ग्रुप ए के मैच में वड़ोदरा मोती बाग स्टेडियम में मुंबई के टीम बड़ौदा के टीम के 169 रन से हरा दिहलसि.\nअतवार का दिने भइल बड़हन कटौती का बाद जेट ईंधन अब डीजलो से सस्ता हो गइल बा. अबकी का पखवारा पेट्रोल आ डीजल के दाम नइखे घटावल गइल बाकिर बिना सबसिडी वाला रसोई गैस सिलिण्डर के दाम में 105 रूपिया के कमी क दिहल गइल बा.\nपर्थ मे होखत तिकोनिया एकदिना सीरीज के फाइनल में आस्ट्रेलिया पर जीत खातिर इंग्लैंड का सोझा 279 रन के निशान खड़ा बा.\nमेलबर्न में होखत आस्ट्रेलियन ओपन में भारत के टेनिस स्टार लिएंडर पेस आ स्विट्जरलैंड के मार्टिना हिंगिस के जोड़ी अतवार का दिने मिक्स्ड डबल मुकाबला में फ्रांस के क्रिस्टिना लादेनोविक आ कनाडा के डेनियल नेस्टर के जोड़ी के हरा के मिक्स्ड डबल के खिताब जीत लिहले. पीएम मोदी एह जीत पर पेस के बधाई भेजले बाड़न.\nशनिचर का दिने मुंबई में भइल 60वां ब्रिटानिया फिल्मफेयर पुरस्कार समारोह में अभिनेता शाहिद कपूर के फिलिम ‘हैदर’ खातिर आ कंगना रनावत के फिलिम ‘क्वीन’ खातिर सबले बढिया अभिनेता आ अभिनेत्री चुनल गइल.\nबनारस हिंदू विश्वविद्यालय परिसर में मैनेजमेंट के छात्रा संगे एगो प्रोफेसर के छेड़खानी कइला का बाद ओह आरोपी प्रोफेसर सतीश चंद्र सिंह के निलंबित क के जांच के आदेश दे दिआइलबा. ई फैसला कुलपति प्रोफेसर गिरीश चंद्र त्रिपाठी के डेरा पर काल्हु देर रात बोलावल बइठका में लिहल गइल.\nबिहार यूपी में अबहीं कुछ दिन अउर जाड़ झेले के पड़ी लोगन के. हो सकेला कि अगिला दू तीन दिन में बरखो बूनी होखे जहें तहें. दिन में घाम निकलला का बावजूद साँझ बेरा से पारा गिरे लागी.\nमढ़ौरा इलाका के रहीमपुर गाँव का लगे एगो सड़क हादसा में एक आदमी के मौत हो गइल.


वाराणसी में भोजपुरी किंग के जलवा – Anjoria\nभोजपुरी किंग दिनेशलाल यादव ‘निरहुआ’ के जलवा एह घरी बनारस में देखे लायक बा. दीपावली के शुभ अवसर पर प्रदर्शित उनुकर फिल्म ‘‘निरहुआ मेल’’ वाराणसी में रिकार्ड तोड़ बिजनेस कर देखवले बा. ई फिल्म वाराणसी के छः साल पुरान ओपनिंग रिकार्ड, जवन ‘‘दारोगा बाबू आई लव यू’’बनवले रहुवे, के तूड़ दिहले बा. पहिलका दिने रिकार्ड 55000/- के नेट कलेक्षन मिलल निरहुआ मेल के.\nअतने ना, निरहुआ स्टारर एह फिल्म का नामे वाराणसी में कवनो फिल्म के एक हफ्ता के सबले बेसी नेट कलेक्शन पवलो के रिकार्ड हो गइल. फिल्म “निरहुआ मेल” वाराणसी के आनंद मंदिर छविगृह में 2,55,000/- के नेट कलेक्शन पहिला हफ्ता में बिटोरलसि. गौर करे लायक बाति बा कि एही समय किंग खान के “रा-वन” फिल्मो रिलजी भइल तबहियो वाराणसी में रिकार्ड कलेक्शन निरहुआ मेल के रहल. फिल्म में भोजपुरी के नं0 1 अदाकारा पाखी निरहुआ के नायिका बनल बाड़ी.\nफिल्म के निर्माण के0 एस0 साईबाबा आ ए0 दासू कइले बाड़न आ निर्देशक हउवें जी0 सुब्बाराव.


रामाकांत प्रसाद फेरु करिश्मा कर देखवले – Anjoria\nरामाकांत प्रसाद फेरु करिश्मा कर देखवले\nभोजपुरी परदा पर ‘लागल रह ए राजा जी’, ‘दीवाना’, ‘दाग’, ‘दिलजले’, ‘लड़ाईल अंखिया…’ अउर ‘बारूद’ जइसन सुपरहिट फिलिम दे चुकल निदेशक रामाकांत प्रसाद के करिश्मा भोजपुरी परदा पर फेरु चलत बा. उनुकर नईकी फिलिम “खून पसीना” आजु काल्हु पूरा बिहार आ मुंबई के कुल मिला के नाहियो त एक सौ थियेटरन पर डंका बजावत बिया. अब त हाल ई हो गइल बा कि निर्देशक में रामाकांत प्रसाद के नाम देखते लोग ओह फिलिम के सफलता खातिर निश्चिंत हो जात बा.\nफिल्म “खून पसीना” मे निरहुआ, पवन सिंह, पाखी हेगड़े, मोनालिसा, प्रिया शर्मा, अनिल यादव आ राकेश पुजारा के प्रमुख भूमिका बा. एह फिल्म के सफलता से उत्साहित रामाकांत प्रसाद के कहना बा कि एह फिल्म के सफलता का पीछे निरहुआ जी, पवन सिंह आ फिल्म के निर्माता बाला भाई के सहयोग बावे.\nरामाकांत प्रसाद एह घरी अपना एगो दोसर फिलिम ‘जान तेरे नाम’ में व्यस्त बाड़े जवना के नायक बाड़न उगत सितारा खेसारी लाल यादव.\n(प्रशांत निशांत के भेजल रपट)\nजेकरा नोहे ना रही से बखोरी का\nरफ्तार धइले अभिनेता दीपक दूबे


भोजपुरी में पढ़ें : माई के जिउवा गाई-अस, पूत के जिउवा कसाई-अस!, Bhojpuri Special no one can be compared with mother – News18 हिंदी\nमाता से बढ़ि के केहू के स्थान ना होला.\nपूत कपूत भलहीं हो जासु, बाकिर माता कुमाता कबहूं ना हो सकेली. नव महीना ले कोखी में बोझा ढोवत, बीया के पउधा आ फेंड़ बनत ले, छाती के अमरित-रस से पटावत, खाद-पानी देत जवन महतारी अपना संतान बदे आपन सभ किछु गंवा-लुटा देली.\nLast Updated : November 23, 2020, 13:04 IST\nआसानी से निभाएं घर और ऑफिस की जिम्मेदारी, वर्किंग वुमन के लिए Tips\nWeird: मां को हुआ होने वाले दामाद से प्यार, शादी में जाने से कर दिया साफ इनकार\nहाले में हमनीं के दुर्गा माई के नव गो रूप के उपासना कइनीं हां जा आ अब लछिमी माई आउर काली माई के पूजन के तेयारी में लवसान बानीं जा. दरअसल महतारी के बिना सृष्टि के सपनो में कल्पना नइखे कइल जा सकत. एगो पत्रिका जब परिचर्चा में ई सवाल कइलस कि भोजपुरी सुनते हमरा तुरंत का मन परेला, त हमार जवाब रहे—माई. महतारी हमरा के जनम देके जिनिगी देले रहली आ उन्हुका दूध के महतारी भाषा हमरा जिनिगी के जियतार बनावत रहेली. सांच पूछल जाउ, महतारी आ महतारी भाषा में बहुत गहिर-गझिन संबंध-सरोकार रहल बा. दुनिया में सभसे पावन आ महान जेकरा के मानल गइल बा, ऊ हऽ माई, मातृभूइं आउर मातृभाषा.\nये भी पढ़ें : भोजपुरी विशेष: लोक में राम, राम में लोक\nबाजारवाद के असर\nतथाकथित भूमंडलीकरण-बाजारवाद के एह दौर में मानवीय मूल्यों आउर रिश्तो-नाता के धन-दउलत आ मतलब के तरजूई पर जोखल जा रहल बा. नेह-नाता में जतना गिरावट आजुकाल्ह आइल बा, ओइसन साइते कबो आइल होई. आजु सभसे अधिका उपेक्षित, अपमानित आ जर्जर बुजुर्ग बाड़न आ ओहू में महतारी के तौहीन सर्वाधिक चिन्ता-चिन्तन के विषय बा. पूत कपूत भलहीं हो जासु, बाकिर माता कुमाता कबहूं ना हो सकेली. भोजपुरी हलका के एगो मशहूर लोकोक्ति हऽ--'माई के जिउवा गाई-अस, पूत के जिउवा कसाई-अस!'\nलोककथा में माई\nएह बिसे में एगो नामी लोककथा कहात आइल बा. एगो मेहरारू अपना मरद के इम्तिहान लिहल चहलस कि ऊ केकरा के बेसी परेम करेला--अपना मेहरारू के, आकि अपना माई के? ऊ अपना मरद से कहलस कि अगर ऊ ओकरा से सांचो पियार करेला, त अपना माई के करेजा ले आके ओकरा के देउ! मेहरारू के बहकावा में आके निरदई मरद आस्ते से अपना माई के कतल कऽ दिहलस आ करेजा काढ़िके\nहुलसत मेहरारू का लगे ले जाए लागल. तलहीं ओकरा एगो पत्थल से ठेस लागल आ ऊ मुंहें का भरे गिरि परल .ओही घरी माई के करेजा से दु:ख जतावत आवाज आइल-'बेटा! हमार बाबू! कतहीं चोट त ना आइल?' आ मेहरारू के परेम में पगलाइल ओह आन्हर जवान के आंखि खुलि गइल.\nमाई के करेजा बेधत नवजवान\nआजु देश के कतने नवजवान मेहरारू भा दउलत के निसा में अपना गाइ-अस महतारी के करेजा काढ़त बाड़न भा ओकरा के टुकी-टुकी करत बाड़न, बाकिर देस-विदेस में बसल अपना बचवन खातिर माई के बाया ओइसहीं छछनत-तरसत रहेला. जवन माई अपना अनबूझ बबुआ-बबुनी के मूत से तर बिछवना के अपना ओरि कऽके उन्हुका तरफ सूखल कपड़ा रात-रात भर बदलत रहेली, जवना से कि ओह लोग के ठंढ मत लागे पावो, ऊहे बबुआ लोग माई के ओल्ड होम्स में भेजिके तड़पावे-छछनावे के नीखि दे रहल बा आ रोजे कई-कई बेरि मूवे खातिर अलचार करि रहल बा. कतना उदार,बाकिर कतना अलचार बाड़ी माई ! बेटी त महतारी के तकलीफ किछु हद ले बूझबो करेली, बाकिर कमासुत बबुआ लोग माई के असह दु:ख-दलीद्दर आखिर कब बूझी?\nएगो लघुकथा कतहीं पढ़ले रहलीं .एगो माई अपना अबोध लरिका का साथे कतहीं जात रहली. ओही घरी बुढ़िया आन्हीं आ गइल. एगो पुल पार करे के रहे .माई घबड़ाके कहली-' बेटा, हमार हाथ धऽके चलिहऽ, हाथ छोड़िहऽ मत, ना त एह बरियार आन्हीं में किछऊ अनहोनी हो सकेला.'\nबेटा अउर डेरा गइल .बाकिर ऊ तनी दीढ़ होके कहलस- 'माई! हमरा कमजोर हाथ के का ठेकान कि कब छूटि जाई! एह से तूहीं हमार हाथ थाम्हि लऽ, जवना से कि हम आ हमार हाथ छूटे मत पावो.' माई कड़ेर हाथ से बबुआ के हाथ थाम्हि लिहली, बाकिर माई के बुढ़ाते बेटा निछोहीं घावे आपन हाथ छोड़ा लिहले .बेसहारा माई बस चारू ओरि चितवते रहि गइली.\nनव महीना ले कोखी में बोझा ढोवत, बीया के पउधा आ फेंड़ बनत ले, छाती के अमरित-रस से पटावत, खाद-पानी देत जवन महतारी अपना संतान बदे आपन सभ किछु गंवा-लुटा देली, ओह बदनसीब माई के किछऊ पावे के हक नइखे?\n'गबरघिचोर' में माई\nभिखारी ठाकुर अपना नाटक 'गबरघिचोर'में मातृशक्ति के भावुक तसवीर उकेरले बाड़न. जब औलाद के काटिके तीन हिस्सा में बांटेके बात आवत बा, त मरद लोग भलहीं तेयार हो जात बा, बाकिर महतारी अपना दिल पर पत्थर राखिके कहत बाड़ी कि उन्हुका बेटा के देह पर आरी मत चलवावल जाउ आ केहू एके अदिमी के सोगहगे दे दिहल जाउ .एह से साबित होत बा औलाद खातिर दरद आ मोह-माया महतारिए में होला, केहू अउर में कबो ना.\nशिवाजी आ गांधीजी के मां के योगदान\nमाई अपना पियार-दुलार से, मीठ डांट-फटकार से संतान के सर्वांगीन विकास में सहायक होली, सांस्कृतिक बोध करावेली आ सुसंस्कार देके कपूतो के सपूत बनावेली .अगर शिवाजी के महतारी रामायण-महाभारत के कथा सुना-सुनाके सदाचार के सीख ना देले रहिती, त का ऊ छत्रपति शिवाजी महाराज बनि पइतन? मोहनदास के गान्हीं, महात्मा आ राष्ट्रपिता बनावे के मूल में उन्हुका महतारी के भूमिका का कबो भुलाइल जा सकेला?\nमाई मरियम से लेके मदर टेरेसा ले ममतामयी-करुनामयी महतारिए के त रूप-प्रतिरूप झलकत बा. आजु ओह मातृशक्ति के महातम के चीन्हे आ उचित मान-सम्मान देबे के निहायत जरूरत बा, काहें कि एगो महतारी के शिक्षित भइला पर समूचा परिवार शिक्षित हो जाला .आईं, ओह माई के जिनिगी में खुशहाली ले आवे खातिर हरसंभव उतजोग कइल जाउ आ केहू के देखावे खातिर ना, सच्चा दिल से दुनिया में मौजूद एह एकलउत देवी माई के चरन में आ दिल में जगह बनावल जाउ-\n'या देवी सर्वभूतेषु मातृरूपेण संस्थिता:\nनमस्तस्यै नमस्तस्यै नमस्तस्यै नमोनम:.'\nTags: Articles in Bhojpuri language, Mother


छक्का मारे का तइयारी में बाड़न प्रवेशलाल – Anjoria\nभोजपुरी फिल्मन के यंग स्टार प्रवेशलाल यादव अपना अगिला फिल्म “दुश्मनी” से सफल फिल्मन के छक्का मारे का तइयारी में बाड़े. “चलनी के चालल दुलहा” से आपन शुरुआत करे वाला प्रवेशलाल के अबले पाँच गो फिल्म, परिवार, आज के करण अर्जुन, तू ही मोर बालमा आ दिल, रिलीज हो चुकल बाड़ी सँ आ पाँचो बाक्स आफिस पर सफल रहल बाड़ी सँ. अब “दुश्मनी” के रिलीज का साथ प्रवेश लाल के सफल फिल्मन के छक्का लागल तय मानल जा रहल बा. एह फिल्म मे प्रवेश लाल यादव आ शुभी शर्मा के लव एंगल बा. फिल्म अगिला महीना मई में रिलीज होखे जा रहल बा.


हिन्दी टीवी चैनल जीन्यूज पर पीएम मोदी के इन्टरव्यू – टटका खबर\nJan 19, 2018 इन्टरव्यू, जीन्यूज, पीएम मोदी, हिन्दी टीवी चैनल\nMy government's only agenda for Budget is development: PM Modi to Zee Newshttps://t.co/FEq60TyZHx#ModionZee pic.twitter.com/nqhh62YBTx\n— Zee News (@ZeeNews) January 19, 2018\nएह साल 2018 में पहिला बेर कवनो टीवी चैनल के दीहल इन्टरव्यू में पीएम मोदी हिन्दी टीवी चैनल जीन्यूज पर आपन बाति देश का सोझा रखलन. एह इन्टरव्यू में बहुते कुछ मसलन के चरचा सामने आइल आ हर बाति के जबाब पीएम साफगोई से दिहलन. कहलन कि साल 2014 में ढेर दिन बाद बहुमत वाली सरकार बनला का बाद से दुनिया के ध्यान भारत पर आ गइल बा. सभे चाव से सुनत बा आ जाने चाहत बा कि तेजी से आगा बढ़त आ बड़हन जनसंख्या वाला देश का चाहत बा, का करे जात बा. आ एही चलते दुनिया के आर्थिक ताकत के सबले बड़का मंच वर्ल्ड एकोनोमिक फोरम के संबोधित करे के मौका मिलल बा देश के. 23 जनवरी का दिने पीएम मौदी दावोस सम्मेलन के संबोधित करीहें.\nएगो सवाल के जबाब में पीएम मोदी के कहना रहे कि 2014 से पहिले कहात रहे कि मोदी के जानकारिए कतना बा आ दुनिया में इनका के जानते के बा. से जब देश सेवा के मौका मिलल त ऊ सगरी दुनिया में आपन मीत बना लिहलन. आजु दुनिया के धुरी बदले लागल बा आ भारत एकरा केन्द्र मे आ गइल बा.\nदेश का विकास का बारे में बतियावत पीएम मोदी के कहना रहल कि करोड़ों परिवार जलॉनधन योजना का सहारे बैंकिंग से जुड़ गइल बा. लाखों परिवार अब रसोई गैस के इस्तेमाल करत बा. लाखों लईकियन के पढ़ाई के राह सुगम हो गइल बा स्कूलन में शौचालय बन गइला का बाद, लाखों घर एलईडी के रोशनी के फायदा उठावत बा. काग्रेसी राज में केन्द्र सरकार राज्य सरकारन के बाति ना सुनत रहुवे से हमनी का जीएसटी के विरोध करत रहीं. आजु केन्द्र सरकार सही मायने में संघीय व्यवस्था का हिसाब से चलत बिया आ राज्य सरकारो सभ केन्द्र का साथे मिल के चलत बाड़ें. एही चलते जीएसटी ले आवल संभव हो पावल,\nइन्टरव्यू का दौरान पीएम मोदी कहलें कि अगर लोकसभा आ विधानसभन के चुनाव फेरु एक साथे होखे लागे त करोड़ों के खरचा बाची आ विकास के काम में तेजी आ पाई. अबहीं हर छठे छमाहे कहीं ना कहीं चुनाव होखत रहला से कई बेर विकास के काम में बाधा आ जाले आ एह बाधा के दूर कइल जरुरी हो गइल बा.\nएह इन्टरव्यू के पूरा से सुने ला जीन्यूज के पन्ना पर जाईं.\nआआपा के बीस गो विधायकन के विधायकी गइल


छपरा न्यूज, 15 अक्टूबर 2016, शनिचर – टटका खबर\nएकमा नगर पंचायत ला वोट पड़ल\nकाल्हु शुक का दिने एकमा नगर पंचायत ला वोट डालल गइल. सबेरहीं से लोग वोट डालेला लाइल में लागल शुरू हो गइल रहुवे. कोहरगड़ बलुआपर बूथ पर फर्जा नाम पर वोट डाले चहुँपल लोग के पुलिस खदेड़ खदेड़ के पीटलसि. करीब 60 फीसदी वोटर अपना कर्तव्य के पालन कइलन जबकि 40 फीसदी लोग वोट डा़ले ना चहुँपल. बाद में इहे लोग विरोध करत मिल जाई कि काम नइखे होखत.\nलड्डन मियां के एगो दोसरो केस में पुलिस रिमांड प लीहल जाई\nसिवान में पत्रकार राजदेव रंजन के हत्या मामला में गया जेल में बंद मुख्य आरोपी लड्डन मियां के एगो दोसरो केस में पुलिस रिमांड प ले के पूछताछ करे वाली बिया. सई 2015 में वार्ड पार्षद रीता देवी के मरद सुभाष चौहान के गोली मार दीहल गइल रहे जवना से घवाहिल होके सुभाष के मौत हो गइल रहुवे. एह हत्या में लड्डन मियाँ के हाथ होखे के संकेत मिलल बा.\nदुबई से कमा के लवटत यात्री जहरखुरानन के शिकार हो गइल\nमुजफ्फरपुर के एगो आदमी दुबऊ से कमा के घरे लवटत रहुवे. हवाऊ जहाज से दिल्ली चहुँपला का बाद ऊ ट्रेन से आवत रहे जब गोरखपुर आ गोंडा का बीच में कहीं ओकरा के नशा वाला चाय पीया के एगो जहरखुरान उनकर सगरी कमाइल निकाल ला गइल. बेहोशी का हातत में उनका के ढपरा में उतार के सदर अस्पताल में भरती करावल गइल बा. होश में अइला का बादे पता चली कि कतना लुटाइल बा. ओकरा मामा के अन्दाज बा कि नाहियो ज दू लाख से अधिके ले गइल होखी ऊ जहरखुरान.\nजलालपुर में तनाव\nरिविलगंज थाना के जलालपुर में शुक का दिने मूर्त भसावे निकलल लइकन से इलाका के लोग अझूरा गइल. एह लोग के नाराजगी डीजे बजवला आ खुशी मनवला प रहुवे. जवना का बाद नारास लोग ठेला चौकी लगा के छपरा सिवान मेन रोड जाम क दीहल. खबर पा के चहुँपल एसपी, छपरा एसडीओ आ अनेके थानन के थानाध्यक्ष चहुँप के मामला सलटवले बाकिर तनाव अबहियों पसरल बतावल जात बा.\nएसडीओ आफिस में तोड़फोड़\nगड़खा प्रखंड के ईटवा पंचायत के मेहरारू काल्हु राशन किरासन ना मिलला से नाराजगी जतावत कलेक्ट्रेट में प्रदर्शन कइली आ एसडीओ आफिस में तोड़फोड़ मचा दिहली. ई लोग बैकुंठपुर के दू गो राशन दुकानदारन के लाइसेंस रद करे के मांग करत रहल.\nकोटा में पढ़े गइल लईका जान दिहलसि\nबिहार के सुपौल जिला से राजस्थान के कोटा में इंजिनयरिंग में दाखिला के तइयारी करे गइल एगो लईका बियफे का दिने जान दे दिहलसि. 16 बरीस के ई लईका अमन ओहिजा बनत एगो पुल से चंबल नदी में कूद गइल. एह से पहिले ऊ अपना माई बाप खातिर वीडियो संदेश छोड़ गइल बा.\nगोपालगंज में मूर्ति भसान करे वालन पर रोड़ेबाजी\nगोपोलगंज का तुरकाँहा में काल्हु शुक का दिने मूर्ति भसान करे जात जूलूस पर कुछ लोग रोड़ेबाजी करे लागल जवना से भगदड़ मच गइल. घटना के खबर पा के बड़ पुलिस अधिकारी मौकाएवारदात पर चहुँप के हालात प काबू पवलें.\nTags: एकमा नगर पंचायत, गोपालगंज, छपरा, जहरखुरानी, लड्डन मियां, सिवान


बतकुच्चन – ७ – Anjoria\nApr 10, 2011 बतकुच्चन\nकुछ दिन पहिले एगो साहित्यकार बंधु के फोन आइल रहुवे. उहाँ के जानल चाहत रहीं कि तिवई के मतलब का होला. शब्द के अर्थ ओकरा व्यवहार का तरह बदलत रहेला. अगर अइसनका ना रहीत त आक्सफोर्ड डिक्शनरी हर बेर आपन नया संस्करण ना निकालित. हर कुछ दिन पर पुरान शब्दन के नया प्रयोग भा नया शब्दन के आविष्कार होत रहेला. तिवई शब्द के हमार बतावल अर्थ उहाँ के पूरा ना लागल रहे. पूरा होइयो ना सकत रहे काहे कि भोजपुरी बोले बतियावे लिखे पढ़े वाला लोग पूरा दुनिया में पसरल बाड़न. कई कारण से भोजपुरी के अबले कवनो मानकीकरण नइखे हो पावल. हर वेबसाइट, हर माध्यम अपने हिसाब से भाषा गढ़े में लागल बा. हमहूं एगो माध्यम के संपादक प्रकाशक होखला का नाते भोजपुरी के मानकीकरण के कोशिश में लागल बानी.\nखैर, बात बहक गइल. शुरु भइल रहे तिवई से. तिवई ओह सयान लड़िकी के कहल जाले जवना के शादी नइखे भइल. बाकिर कुछ लोकगीतन में तिवई शब्द के इस्तेमाल बियाहलो औरत खातिर भइल बा. कहीं ऊ अपना बच्चा होखे खातिर तिकवत बिया त कतहीं अपना परदेसी पति खातिर. अब एह तिकवल से तिवई के उत्पत्ति मानल जाव त तिवई के मतलब हर ओह औरत के समुझल जा सकेला जे कवनो इन्तजार में होखे, केहू खातिर तिकवत होखे. तिकवत के मतलब केहू खातिर ताकतो हो सकेला. अब ई ताकल वाला ताकत आ देह के बल वाला ताकत दुनु शब्द व्यवहार में बाड़ी सँ. अइसनका श्रुतिसम भिन्नार्थक शब्द, “सुने में एक जइसन मतलब फरदवला”, हर भाषा में मिलेला. कई बेर कवनो शब्द के गलत अर्थ में इस्तेमाल अगर बहुते हो जाव त उहे अर्थ ओकर स्वाभाविक अर्थ हो जाले. आजु अतने.\nOne thought on “बतकुच्चन – ७”\nपूरा तरह से सहमत।\nपीठ सब्द के देखीं त एगो पीठ संस्कृत से आइल बा अउर तत्सम बा…जइसे विद्या क पीठ अउर इ पुलिंगी बा पर उहवें एगो पीठ तद्भव ह जवने क उत्पत्ति संस्कृत की पृष्ठ से भइल बा अउर इ स्त्रीलिंगी ह…\nसब्द के मतलब बदलत रहेला…कबो-कबो नया अरथ में भी परयोग होला अउर कबो-कबो अपनी कवनो अरथ से दूर भी हो जाला…एही से त सबद के ब्रह्म मानल जाला….जे जेतने डूबी ओतने पाई पर एकर अंत कबो ना हो पाई….आनंदम…आनंदम…जय हो…


बतकुच्चन – ३३ – Anjoria\nNov 22, 2011 बतकुच्चन\nबोले वाला बोलता आ चुप रहे वाला चुप्पा कहाला. बाकिर चुप्पा अतना आसान ना होले. कई बेर त ऊ चुप्पा शैतान होला. ढेला मार के निर्दोस जइसन चुप्पा मार के बइठल शैतान पर जल्दी केहू शको ना करे आ उ भितरे भीतर मुसुकात सब कुछ देखत रहेला. चुप्पा कई बेर एहु चलते चु्प्पी सधले रहेला कि ओकरा लगे कहे के कुछ रहे ना आ तब चुप्पी मार के बइठ गइल सबले बढ़िया होला. विद्योत्तमा जइसन विदुषी कालीदास जइसन निरा मुरुख से शास्त्रार्थ में हार गइल रही काहे कि ऊ अपना टीम का सिखवला पर चु्प्पी साध लिहले रहले आ जवन कहसु तवन इशारे से. अब ओह इशारा के व्याख्या टीम के पंडितन पर रहत रहे जे हर इशारा के अपना मनमाफिक ढाल लेत रहले. लड़िकाईं में हमरो नाम घर में चुप्पा शैतान रहे. कतहीं कुछ बिगड़ल होखे, गार्जियन लोग अंदाजा लगा लेव कि अगर कहीं कवनो सुबूत नइखे मिलत त जरुर चुप्पा शैतान के काम होई. खास कर के तब जब कवनो चीज बनावे में बिगड़ गइल होखे. घर में कुछुओ बिगड़ल लउके ओकरा के बनावे में लाग जात रहीं. बन गइल तबो ठीक ना बनल तबो ठीक. बन जाव तबो केहू से कुछ ना कहीं आ बिगड़ जाव त के कहो. पुरनका जमाना में राजा भा जमींदार का लड़िका का साथे एगो पिटउर भेजल जात रहे गुरुजी किहाँ. राजकुमार कुछ गलत करसु त ओह पिटउर के पीट के गुरुजी सजाय दे देत रहलें. आजु का राजनीतिओ में अइसने होत बा. जवन बढ़िया भइल तवन राजकुमार का चलते आ जवन बिगड़ल तवन ओह पिटउर का चलते ! लाग गइल त तीर ना त तुक्का ! राजकुमारो के खासियत बा कि चुप्पी साधे में उनुकर जबाब नइखे. बड़हन से बड़हन समस्या से देश जूझत रहो बबुआ जी कुछ ना कहीहें. आ अगर लागल कि कवनो समाधान लउकत बा त तुरते रफू मास्टर, जन संपर्क का भाषा में स्पिन मास्टर, बात के घुमावे में लाग जइहें कि देखीं राजकुमार कइसे अतना बढ़िया राह खोज निकलले. अब देखीं रउरो. बतकूच्चन करे वाला कवनो स्पिन मास्टर से कम ना होखे. जब शुरु कइनी तब लागल कि चुप्पा उनुका के कहल जात बा आ बाति खतम होत होत लागल कि उनुका के ना इनका के कहल जात बा. चु्प्पा शैतान असल में तबले चुप्पी सधले रहेला जब ले ओकरा हवा के रुख ना बुझा जाव ! बाकिर बतकूच्चन करत करत जब आदमी कनियवो के भाई आ दुलहवो के भाई बने के कोशिश कर बइठे त दुनु तरफ से पिटाये के जोग बने लागेला.\nOne thought on “बतकुच्चन – ३३”\nपुरनका जमाना में राजा भा जमींदार का लड़िका का साथे एगो पिटउर भेजल जात रहे गुरुजी किहाँ. राजकुमार कुछ गलत करसु त ओह पिटउर के पीट के गुरुजी सजाय दे देत रहलें. आजु का राजनीतिओ में अइसने होत बा. जवन बढ़िया भइल तवन राजकुमार का चलते आ जवन बिगड़ल तवन ओह पिटउर का चलते !……ई तS पते ना रSलS…चुप्पा के घईंचो कहल जाला…


फिलिम देखे वालन के मिजाज बदल दिहलें चिंटू – Anjoria\n“होनहार वीरवान के होत चिकने पात” कहावत सही साबित कर दिहले बीस बरीस के प्रदीप पांडेय उर्फ चिंटू. भोजपुरी फिलिम इंडस्ट्री आ भोजपुरी फिलिमन के पुर्नजन्म का बाद साल 2013 में एगो फिलिम रिलीज भइल बा ‘जीना तेरी गली में’. वइसे त अनेके फिलिम अपना सफलता से सिनेमा भोजपुरी के फेर से टिकावे में अइसन लगले कि अमिताभ बच्चन जइसन महानायको के भोजपुरी परदा पर आवे पड़ल. सिनेमा भोजपुरी के फेर से जमावे में गायक से अभिनेता बनल मनोज तिवारी के आगम बहुते शुभ रहल. एहसे गायक से अभिनेता बनल सितारन पर दर्शकन के मिजाज जमे लागल. हालांकि ओही दरम्यान रविकिशनो नायक बनल आपन काम बखूबी करत रहलें. ओह जमाना में मनोज तिवारी मृदुल आ रविकिशन सिनेमा भोजपुरी के मजगर खंभा रहलें जवना लोग पर सगरी इंडस्ट्री के बोझा टिकल रहुवे. तबो लोग के कहना रहे कि सिनेमा भोजपुरी में गायक से नायक बनल सितारे टिकीहें. मनोज तिवारी, दिनेश लाल यादव निरहुआ, पवन सिंह, सुमित बाबा, सुनिल छैला बिहारी, छोटू छलिया, खेसारी लाल यादव आ कल्लुआ वगैरह के कड़ी एह धारणा के मजबूत करत गइल. दोसरा ओर रविकिशन, विनय आनंद, सुदीप पांडे, अजय दीक्षित, अविनाश शाही, प्रवेश लाल यादव आ प्रदीप पांडे चिंटू जइसन नायको दर्शकन के प्यार आशीर्वाद बटोरे में उनइस ना पड़लन. देखीं त सिनेमा भोजपुरी के दर्शकन के दू गो पाँत बा, जवना में से एगो गायक से नायक बने वालन के आ दोसरका मूल रुप से नायके बन के आवे वालन के पसंद करेला.\nसिनेमा जगत में सफलता के पैमाना फिलिमन के कमाई होला. सगरी निर्माता, वितरक, सिनेमाघर मालिक इहे चाहेलें कि उनकर कमाई अधिका से अधिका होखे. एह पैमाना पर गायक से नायक बने वाला अभिनेता पहिला पसंद बाड़े एह लोग के. बाकिर दर्शकन का बारे में इहे बात ओतने जोर से ना कहल जा सके. एकर सबले ताजा उदाहण बा ‘ जीना तेरी गली में’फिलम. ई फिलिम सगरी पैमाना बदलत नया इतिहास रचे जात बिया.\nएह फिलिम ‘जीना तेरी गली में’ से अइसन नायक के आगम भइल बा जेकरा बारे में आराम से कहल जा सकेला कि ‘देखन में छोटन लगे घाव करे गम्भीर’. बीसे बरीस का उमिर में सिनेमा के रुपहला परदा पर जवना तरह से अभिनय के बारिकियन के समझदारी क साथ अपना अभिनय में समाहित कर चिंटू आपन कौशल देखवले बाड़ें लाग ता कि उनुका माता सरस्वती के वरदान मिलल बा. अभिनय, नृत्य, कॉमेडी, एक्शन आ इमोशन के सगरी गुन से लबरेज एह चेहरा पर झलकत आत्मविश्वास जतावत बा कि सबसे कम उमिर के नायक प्रदीप पांडेय उर्फ चिंटू के अभिनय कौशल विरासत में मिलल बा. एहसे पहिले चिंटू आपन कलाकारी बाल कलाकार का रूप में दिवाना, सात सहेलियॉं, देवरा बड़ा सतावेला, मैं नागीन तू नगीना, सौगन्ध गंगा मईया वगैरह फिलिमन में देखा चुकल रहलें. ओह घरी लोग कहत रहे कि एगो निर्देशक के बेटा हउवें. अब अगर विद्वान शिक्षक का लगे प्रतिभावान शिष्य होखे त निश्चित रूप् ऊ शिष्य कमाल कर देखाई. अइसने भइल बा चर्चित आ कुशल निर्देशक राज कुमार आर पांडेय आ अभिनेता प्रदीप पांडेय चिंटू संगे. राज कुमार आर पांडेय निर्देशित सगरी फिलिम हिट भइल बाड़ी सँ. कहे वाला त कहेले कि राजकुमार आर पांडे के नामे सफलता के गारंटी होला. अब उनुका हर फिलिम में प्रदीप पांडेय चिंटू बाल कलाकार बनत रहले आ लोगो कहत रहे कि बाप निर्देशक बाड़े त बेटा के हीरो बनाइए दीहें. मानत बानी कि बाप के निर्देशक होखला का चलते प्रदीप चिंटू के मौका मिलत गइल बाकिर औह मौका के फायदा उठावत आपन कला देखावत टिकल रह गइल एहु ले बड़ बात बा.\nअब नायक का रूप में अपना पहिलके फिलिम से प्रदीप पांडे उर्फ चिंटू फिलिम देखे वालन के मिजाज बदल दिहले आ दर्शक प्रदीप पांडेय उर्फ चिंटू के युवा हृदय सम्राट मानत आपना भरपूर प्यार आ आशीर्वाद दे दिहलें. ई हमनी के भोजपुरी इंडस्ट्री ला गौरव के बात बा. बड़ खानदान भा बड़ बाप का घरे जनमल किस्मत के बात होला बाकिर ओह परम्परा के, मर्यादा के बनवले राखल आदमी के अपना चरित्र आ इच्छा शक्ति पर निर्भर करेला. एगो जानल मानल निर्देशक अपना बेटा के स्टार बना दिहलें आ बेटो अपना मेहनत, लगन, इच्छा शक्ति लिहले अनुशासन मे रहके अपना बाप के पगड़ी के लाज रख लिहलन आ कुल खानदान के नाम रौशन कर दिहलन.\nत आईं निर्देशक राजकुमार आर पांडेय के बधई दिहल जाव आ प्रदीप पांडेय उर्फ चिंटू के एह सफलता के बनावे रखला के शुभकामना.